Juan 19 ARNNT - Feymew Pilato werküy ñi nüngeael ta - Bible Search\n1Feymew Pilato werküy ñi nüngeael ta Jesus ka ñi wimakangeael. 2Fey ti pu soltaw dewmay engün kiñe wayngechi pülliñ korona, fey tukulelfi engün ta Jesus ñi longko mew, fey ka tukulelfingün kiñe kurü kelü takuwün. 3Ka pürüm fülkontufingün, feypilen mew:\n—¡Mongelepe ti pu judiu ñi longko ülmen!\nFey wülelmafi ñi ange engün.\n4Pilato wiñome tripapay, fey feypi:\n—Adkintumün, nentupatufiñ tamün ngüneduamael ñi peñmanoafiel ta Jesus chem yafkan no rume.\n5Fey nentungepatuy Jesus fey ti wayngechi pülliñ korona tukuniey kisu ñi longko mew ka tukutuwküley tüyechi kurü kelü takuwün mew. Pilato feypi:\n—¡Tüfey tañi mülen tamün wültukupaelchi wentru!\n6Feymew peetew ti pu longkolelu pu saserdote mew ka ti pu llüwatulekelu ti ngillatuwe ruka mew, eluwi engün ñi wirarael:\n—¡Langümngepe kürus mew! ¡Langümngepe kürus mew!\nFey Pilato feypi:\n—Yefimün may ka langümfimün ta kürus mew, welu iñche peñmalafiñ chem yafkan no rume kisu mew.\n7Feymew ti pu judiu llowdungueyew:\n—Tüfachi wentru feley ñi layael, iñchiñ am nielu kiñe ley dungu, fey ñi chem pilen taiñ ley dungu feley ñi layael, ‘iñche ta Ngünechen ñi Fotüm’ pikelu am ―pi engün.\n8Fey allkülu tüfachi dungu, Pilato rume llükay. 9Wiñome konputuy ñi ülmen ruka mew, fey ramtufi ta Jesus:\n—¿Chew anta tuwimi ta eymi?\nWelu Jesus llowdungulaeyew chem dungu rume.\n10Fey Pilato feypifi ta Jesus:\n—¿Chumngelu am llowdungulaen? ¿Kimlaymi anta iñche ñi nien ta awtoridad tami langümafiel ta kürus mew ka femngechi tami lifrekünutuafiel?\n11Feymew Jesus feypieyew:\n—Nielayafuymi chem awtoridad no rume ta iñche mew, fey Ngünechen elunofelmew, feymew tüfey tañi wültukuetew ta eymi mew doy fütra welulkay.\n12Fey tüyechi lelen mew müten, Pilato rakiduamfuy chumngechi ñi lifrekünutuafiel ta Jesus, welu ti pu judiu wirareleyew:\n—¡Fey lifrekünutufilmi, weniyelafimi tati emperador! ¡Iney rume longko ülmenkünuwle, fey ta kayñeyefi tati emperador! ―pi engün.\n13Pilato allkülu tüfachi dungu, werküy ñi nentungeael ta Jesus, ka pürüm anükünuwi kiñe kues reke tati fütra wangku mew, (fey aramewdungun mew Gabata pingerkey), fey tüfa feypin ürke llüdümkülelu kura mew. 14Petu kiñelewechi antü ñi akuael ta Paskua, epe rangiantülu, fey Pilato feypifi ti pu judiu:\n—¡Tüfa ta eymün tamün nieelchi longko ülmen!\n15Welu kisu engün wirari:\n—¡Langümngepe! ¡Langümngepe! ¡Langümngepe ta kürus mew!\nFey Pilato ramtuy:\n—¿Iñche anta langümafun tamün longko ülmen?\nFey ti pu longkolelu tati pu saserdote mew llowdungueyew:\n—¡Iñchiñ ta nielaiñ kangelu longko ülmen, tati emperador müten!\n16Feymew Pilato wültukufi ta Jesus ñi langümngeael ta kürus mew, fey ti pu judiu yetufi engün ta Jesus.\nJesus langümngey ta kürus mew\n(Matew 27.32-44; Marku 15.21-32; Luka 23.26-43)\n17Jesus nentungelu, yeniey ñi kürus tañi amuael tati Kalafera pingechi lelfün mew (fey aramewdungun mew Golgota pingey). 18Tüye mew langümngepuy wente kürus ka epu weñefe engün, kiñe Jesus ñi man püle, kangelu kisu ñi wele püle elngey.\n19Pilato werküy ñi elkünulngeael kiñe letreru Jesus ñi longko püle ti kürus mew, feypilelu chem mew ñi langümngen:\nJESUS NASARET TUWLU, TATI PU JUDIU ÑI LONGKO ÜLMEN.\n20Rume fentren pu judiu pefi engün tüyechi letreru ñi wirin dungu, fey ti lelfün chew ñi langümngemum ta Jesus püllelerkey ti waria mew, fey tüyechi dungu wiriley ta külarume dungun mew: aramew, latin ka griegu. 21Feymew ti pu longkolelu pu saserdote chillkatulelu ti letreru mew, feypifingün ta Pilato:\n—‘Tati pu judiu ñi longko ülmen’ pintukukilnge, welu may ‘Tati pu judiu ñi longko ülmenngen pikelu’ pintukuafimi.\n22Welu Pilato llowdungueyew:\n—Tañi wirintukuelchi dungu ta iñche, femngechi wirilepe müten.\n23Feyti pu soltaw dew külafantukufilu kürus mew ta Jesus, ñimituñmafingün ñi takuwün, fey wüdamkañmafingün ñi meli takuwün, kake kiñeke soltawngealu. Ka nüfingün ñi puñumtukunieelchi takuwün, tüfa am ñüdüfkülenolu, kiñe wiftun mew müten dewkülelu. 24Feymew ti pu soltaw welukonkechi feypiwingün:\n—Wikürlayafiyiñ. Suertiayafiyiñ iñchiñ taiñ kimael ñi ineyngeael ti takuwün.\nFamngechi mupiy tati Wirin Chillka feypilelu:\n“Kisukengealu engün wüdamkañmaenew ñi takuwün,\nka suertiañmaenew iñche ñi takuwün.”+\nFey tüfa ürke tañi femün tati pu soltaw.\n25Jesus ñi inafül mew mülerkey kisu ñi ñuke, ka kisu ñi ñuke ñi lamngen, Maria, Kleofa tañi kure, ka Maria Magdalena. 26Feymew Jesus pefilu ñi ñuke, mülelu kisu ñi inafül mew, feypifi ñi ñuke:\n—Iñche ñi ñuke, tüfachi disipulu iñche tañi rume piwkeyenieel, eymi tami püñeñngeay tami piwkeyeaetew.\n27Ka pürüm feypifi ñi piwkeyenieelchi disipulu:\n—Tüfachi domo eymi tami ñukengeay.\nFeymew, üyechi disipulu llowfi kisu ñi ruka mew ta Maria.\nLay ta Jesus\n(Matew 27.45-56; Marku 15.33-41; Luka 23.44-49)\n28Fey dew rupalu tüfachi dungu, Jesus am dew kimnielu itrokom ñi dew mupin ti dungu, ka femngechi tañi mupin tati Wirin Chillka, feypi:\n—“Wüywün ta iñche.”+\n29Mülerkey üye mew kiñe fasu apolelu ti füre pulku mew. Ifokünulfi engün kiñe esponja tati füre pulku mew ka trarintukufi engün kiñe pichirumechi mamüll mew, fey fülümelpufingün ñi wün mew. 30Jesus putufi ti füre pulku, fey feypi:\n—Itrokom dungu dew mupiy. Fey pürüm potrong nagümi ñi longko ta Jesus, fey ka müten lay.\nKiñe soltaw wayki mew allfülmafi ta Jesus ñi kadi\n31Fey umañngewelu ñi akuael tati Paskua kawiñ, fey ti pu judiu ayürkelay engün ti kuerpu ñi müleweael ti kürus mew tati ürkütun antü mew, fey tüyechi ürkütun antü am doy küme dullin antü ürke. Feymew feypifingün ta Pilato ñi werküael tañi trafoñmamengeael ñi chang tati langümel kürus mew ka ñi nentungetuael ti pu kuerpu tati kürus mew. 32Feymew ti pu soltaw amuy engün, fey trafoñmapufi ñi chang tati wüne pepuel, kangelu kafey tati langümel kürus mew Jesus ñi inafül mew. 33Welu fülpulu Jesus mew engün, pefingün ñi dew lan. Feymew trafoñmangelay ñi chang.\n34Welu ka femngechi, kiñe ti pu soltaw nülañmafi kiñe püle ta Jesus ñi kadi kiñe wayki mew, feymew müten wütrutripay ko ka mollfüñ. 35Fey ti wirilu tüfachi chillka pefi ñi famngechi femngen ta Jesus, feymew kisu nütramyefi tüfachi dungu, fey feypi ti rüfngechi dungu. Kisu kimniey ñi feypin ti rüfngechi dungu, femngechi eymün tamün feyentuael tatey. 36Fey tüfachi dungu femngechi felerpuy tañi mupiael tati Wirin Chillka ta feypilelu: “Kiñe foro no rume ta trafoñmangelayay.”+ 37Fey kangelu püle tati Wirin Chillka feypi: “Leliwülafingün tüfey tañi rulmelelchi wayki kisu ñi kuerpu mew.”+\nRüngalngey ta Jesus\n(Matew 27.57-61; Marku 15.42-47; Luka 23.50-56)\n38Fey dew rupalu tüfachi dungu, Jose Arimatea tuwlu, dungumefi ta Pilato ñi elutuaetew ta Jesus ñi kuerpu. Jose ta ka femngechi Jesus ñi kiñe disipulu ürke tunte ellkankechi rume tañi llükafiel mew tati longkolechi pu judiu. Pilato elueyew ñi femael, fey Jose yemetufi Jesus ñi kuerpu. 39Nikodemo, tati amulu pun ñi nütramkameafiel ta Jesus, akulürkey kiñe küla mari kilu perfume, deyükalelu ta mira ka aloe engu tati tukulelngekeel ti dew lalu. 40Fey ta famngechi, Jose ka Nikodemo nüfi engu Jesus ñi kuerpu fey iwüdüfi engu kiñe safana mew küchulelu tati perfume mew, mira ka aloe pingelu, chumngechi ñi wimtun niekakeel tati pu judiu femngechi rüngalayüm engün ñi alwe. 41Feytichi lelfün mew chew ñi langümngemum ta Jesus kürus mew mülefuy kiñe eltun, fey ti eltun mew mülerkey kiñe we rüngan lolo chew iney rume petu rüngalngelay. 42Tüye mew rüngalngey Jesus ñi kuerpu feytichi eltun am fülkülelu chew langümngey ta Jesus, fey ka femngechi kiñe umañkülewerkey ñi akuael tati pu judiu ñi ürkütun antü.


Nigeria, kuyfi ka famülke mew\nKom tati Biblia kimeltun wülngekelu Trawünwe Ruka mew nüwküley Ngünechen ñi Ngünenien mu. Jesu ñi amuldungun mu nütramyey tüfachi Ngünenien (Luka 8:1).\nChuchi lof mu rume, müley tüfachi ruka chew rüf poyengekey Ngünechen. Tüfachi Trawünwe Ruka mu pu Dungukelu Iney Ngen Jewba adkünukeyngün ti amuldungun küdaw kidu tañi lof mew (Matew 24:14). Müley kiñeke Trawünwe Ruka alükelu ka pichikelu, fill adnielu, welu rume (mütre) ülmen-ngeyelay, kafey fentrenke trawünche amukey kiñe Trawünwe Ruka mu müten. Müna tremkülerpulu tati pu trawünche, feymu llemay dewmakeiñ marikechi warangka Trawünwe Ruka rupakechi tripantu mu. ¿Chumngechi am femürpukeiñ tüfa? (Matew 19:26).\nAyükeelchi wülkeel plata mu trawülu, dewmangeyey tati Trawünwe Ruka. Tati trapümelchi plata yefalngekey tati ngünenieelchi ruka mew, femngechi arelngekey tati pu trawünche duamnielu ñi dewmayal kam küme elkünutual tati Trawünwe Ruka.\nFillke che küpay tañi ngünewün mew, ka kullingekelay rume ñi kellual. Fentren lof mapu mew müley kiñeke Trokiñche Dewmakelu Trawünwe Ruka. Kiñeke peñi ka lamngen konkeyngün tüfachi trokiñche mew küdawkelu ñi dewmayal Trawünwe Ruka, kafey kake peñi ka lamngen konkeyngün kidu ñi duam mu ñi kellual ta dewmayal. Kom engün wiñamtuwkeyngün ñi amual kiñe trawünche mu ka kangelu trawünche mew tañi mapu mu, kamapulelu rume (alü tripalelu ume), ka kellukeyngün tati pu trawüluwkelu feychi lof mu ñi dewmayal tañi Trawünwe Ruka. Kake trokiñ mapu mew kiñeke pepikawkechi che Dungukelu Iney Ngen Jewba ngelu elfalkünungeyngün kiñe lof mew ñi adkünual ti dewmamekeel ka küme elkünungetulu ti Trawünwe Ruka üyew. Fill pepikawkechi che küdawkeyngün kidu ñi duam mu chew dewmangey ti Trawünwe Ruka, welu epe kom che küdawkelu kidu ñi duam mu tuwingün tüfachi trawünche mülelu feychi lof mu. Kom tüfachi küdaw femngekey Jewba ñi lif küme püllü mew, ka pu peñi ka lamngen ñi küdaw kom tañi piwke mu (Salmo 127:1; Kolosense 3:23).\n¿Chumngechi am fente dewmakeiñ Trawünwe Ruka wall Mapu püle?\n¿Ramtuwkeymi chi chumngechi amuken taiñ trawün? Afmatuafuymi kom tüfachi küme kimün tami llowal fey mu.


¿Chumngelu pu Dungukelu Iney Ngen Jewba pemekeyngün kom pu che? | Doy rupa ñi ramtungekeel\nPAPELTUAFUYMI afrikáans albanés alemán amárico armenio armenio occidental asamés azerí azerí (alfabeto cirílico) bajo alemán bashkir bassa de camerún batako toba baulé becol bengalí birmano bislama bosnio boulou búlgaro cabilé cakchiquel occidental camboyano catalán cebuano chabacano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka chol chuvash cibemba cingalés citonga congo coreano criollo haitiano criollo mauriciano croata damara dangme danés dehu digor edo efik endebele endebele de Zimbabue endonga enzema eslovaco esloveno español estonio ewé fanti feroés finlandés fiyiano fon francés ga gallego galés garífuna georgiano griego groenlandés guaraní gujarati gun hausa hebreo hiligaynon hindi holandés húngaro iban ibanag ibo ilocano indonesio inglés ishan islandés isoko italiano itsekiri japonés javanés kabiye kachin kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kirundi kisi kisonge konkani (alfabeto latino) krío kurdo kurdo kurmanyí del Cáucaso kwangalí kwanyama lamba lambya lenguaje de señas alemán lenguaje de señas americano lenguaje de señas brasileño letón lingala lituano luo luvale macedonio malayo malayálam malgache maltés mam mambue-lungu mapudungun maratí maya mazateco de Huautla mendé mingreliano mixe del norte mongol more nepalés ngäbere (o guaymí) nias niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco portugués de Brasil portugués de Portugal purépecha quechua ayacuchano quechua boliviano quechua cuzqueño rarotongués romaní de Macedonia (alfabeto cirílico) rumano ruso samoano sango sena serbio (alfabeto cirílico) serbio (alfabeto latino) sesoto de Lesoto setsuana shona silozi suajili suajili del congo suati sueco sundanés tagalo tahitiano tai tamil tankarana tayik telugu tetun dili tigriña tivo tlapaneco tojolabal tok pisin tongano totonaco tseltal tsonga tsotsil turco turcomano twi tártaro ucraniano uhobo uigur (alfabeto cirílico) umbundú urdu uzbeko valenciano vascuence vendal vezo vietnamita wallisiano waray-waray xhosa yoruba zapoteco de lachiguiri zapoteco del istmo zulú árabe ñanya ñemba\nPu Dungukelu Iney Ngen Jewba, ¿chumngelu pemekefingün ta che dew nielu ñi religion?\nNgüneduamkeiñ fentren che dew nielu ñi religion ayükeyngün ñi nütramkayal Biblia ñi dungu. Iñchiñ yamniekefiyiñ ta che ñi nieel kidu tañi feyentun, feymu dikümtukukelafiyiñ ta che taiñ allkütuetew ti werkün dungu.\nNütramkakefiliyiñ ta che religion ñi dungu mu, inaniekeiñ Biblia ñi küme ngülam ñi nütramkayal “ñom piwke mu”, ka pengelkeiñ “ñi müna yamnieafiel ta che” (1 Pedro 3:15, TNM). Kimtukunieiñ ñi mülen che ayünolu ñi allkütual taiñ werkün dungu (Matew 10:14). Welu nütramkanofiliyiñ ta che, kimlayafuiñ chem taiñ feypiaetew. Ka kimtukunieiñ fillke dungu rupayafule ta che, fey ayüafuy chi ñi allkütual.\nRakiduamnge tüfa, kiñe antü ti che rume niey duam, feymu allkütulayafeiñmew, welu ka antü ayüafuy ñi allkütual. Ka tati pu che chaftule wedake dungu eluwafuy ñi kintual Biblia ñi kellun. Feymu lle fillke rupa mu newentukeaiñ taiñ pemetuafiel ta che.\nPu Dungukelu Iney Ngen Jewba, ¿dikümtukukefingün pu che ka religion mu konal?


Ngünechen ñi Küme Dungu 2 Korintio 1\nPablo ñi epu puwchi karta tati pu Korintochengealu\nApostol Pablo wirifi tüfachi karta fey ti trokiñ feyentulechi pu chengealu mülelu Korinto, fey tüfachi karta mew nor duami ñi rakiduam ta Pablo tüfeychi waria mew mülechi trokiñ feyentulelu mew. Pablo yefaltukuy kangelu karta Tito mew, tüfeychi pu korintochengealu (2 Korinto 2.3-4). Fey tüfeychi karta ñi yefaltukuel mew rume ayüwürkey Pablo, kimlu tüfeychi pu che ñi wiñorakiduamtun, welu ka mülerkey kakelu wesake dungu Korinto mew, fey Pablo wirifi tüfachi karta tañi küme eltuafiel ti katrülkan dungu.\nKorinto mew mülerkey kiñeke che wesa dunguyefilu ta apostol Pablo, fey engün püntülkakefuy ti pu trokiñ feyentulechi che. Feymew Pablo wirifi tüfachi karta tañi katrütudunguafiel tati pu che ñi wesa dunguyeetew ka ingkañpewi ñi apostolngen. Ka femngechi Pablo yafültukufi tati feyentulelu ñi nieael kiñe nor mongen chumngechi feley ñi femael ti pu feyentulelu ka ñi trawülael engün pülata tati pu pofrengealu.\n1 Iñche Pablo, Jesucristo ñi apostol Ngünechen ñi ayüel mew, kiñentrür tañi peñi Timotew iñchiw chaliwpeyiñ tüfachi karta mew ta Ngünechen ñi feyentulechi trokiñche tati mülelu Korinto waria mew ka Ngünechen ñi trokiñche mülelu Akaya trokiñ mapu mew.* Akaya: tati trokiñ mapu chew ñi mülen ta Korinto. 2 Fey iñchiñ taiñ Chaw Ngünechen ka Ñidol Jesucristo füreneaeymünmew kisu ñi piwkeyechen mew ka eluaeymünmew ñi küme tüngün eymün tamün mongen mew.\nPablo ñi kutrankawün\n3 Püramyekefiyiñ ta Ngünechen taiñ Ñidol Jesucristo ñi Chaw, taiñ rumel kutranpiwkeyenieetew ka taiñ yafülkeetew. 4 Kisu ta yafülkeeiñmew kom taiñ kutrankawün mew, fey chumngechi Chaw Ngünechen yafülkeeiñmew ta iñchiñ, ka femngechi pepi yafültukuafiyiñ kakelu che kutrankawkülelu. 5 Fey chumngechi fente kutrankawiyiñ iñchiñ Cristo ñi duam, ka femngechi fente yafültukueiñmew ta Cristo. 6-7 Fey iñchiñ ta kutrankawküleiñ eymün tamün yafültukuwafiel fey femngechi tamün kimeleluwafiel Ngünechen ñi montulchen. Taiñ fütra kutrankawün mew Ngünechen yafültukueiñmew eymün tamün kümelkangen reke. Fey famngechi tamün kimael chumngechi ñi yafülcheken ta Ngünechen müleyüm ta kutrankawün dungu, fey ka femngechi kisu tamün eluaetew newen, nielmün kutrankawün.\n8 Pu peñi ka lamngen, ayünieiñ tamün kimael iñchiñ taiñ rupaelchi fentren wesake dungu mew ta Asia trokiñ mapu mew. Rume fütra kutrankawün mew rupaiñ, fey doy kimwelaiñ reke taiñ chumael, ka dew layalu trokiwiyiñ kütu rupalelu iñchiñ tüfachi dungu mew. 9 Dew felelu ñi langümngeael trokiwiyiñ, welu fey tüfachi dungu mew rupaiñ femngechi taiñ re kisutu maneluwkülenoael, welu may taiñ rüf maneluwael Ngünechen mew, tati wiñomongeltukefilu tati pu la. 10 Fey Ngünechen ta montuleiñmew ka amuleay taiñ montulnieaetew tati fütra kuñiwünngechi dungu mew. Fey maneluwküleiñ taiñ amul montulnieaetew 11 eymün kelluniemuliyiñ tamün ngillatuñmaniemuafiel ta iñchiñ. Fey rume fentren che ngillatuñmanieeliyiñmew ta iñchiñ, ka femngechi fentren che mañumtuay Ngünechen mew llowle engün tañi ngillatuel iñchiñ taiñ fürenengeael.† Kiñeke kuyfi wirin ta feypiley: “ngillatuñmanieelmünmew ta eymün”.\nChumngelu amulay Pablo ta Korinto\n12 Fey iñchiñ ta tüngduamküleiñ ka fente küme kimnieiñ taiñ nieken ta nor rakiduam ka kiñe lif küme mongen eymün mew müngell. Fey tüfachi dungu femlaiñ ta iñchiñ kisuke taiñ kimün mew, welu may ta Ngünechen, kisu tañi küme piwketuchen mew, kellueiñmew taiñ nieael tüfachi mongen. 13-14 Iñche tañi karta mew wirileluwlayiñ ta chem kalechi dungu no rume, femngechi tamün küme chillkatuafiel ka tamün longkontukuael müten. Fey tunte petu küme kimniemulafun rume, ayülen eymün tamün küme kimmuafiel. Fey tamün fente küme ayüwael iñchiñ taiñ duam, chumngechi ta iñchiñ rume ayüwayiñ ta eymün tamün duam, feychi ta wiñometule wüla taiñ Ñidol Jesucristo.\n15-16 Iñche am kimnielu eymün tamün rume ayüwken iñche mew, rakiduamfun tamün pewmeafiel ta eymün wünelu mew petu tañi amunon ta Masedonia trokiñ mapu, fey ta famngechi tañi witranngemeael eymün mew. Rakiduamfun tañi ka wiñome witranngerpatuael eymün mew, fey ta famngechi epu rupa ñi witranngemeael eymün mew femngechi tamün ayüwael. Fey eymün kellumuafun tañi inayael ñi rüpü ka femngechi tañi amuael kay ta Judea trokiñ mapu mew. 17 Feychi amuan pilu iñche ñi witranngemeael eymün mew, ¿wüne rakiduampelan may? ¿Eymün may rakiduampeaymün iñche ñi adkünuken ñi dungun epuduamkechi “may” tañi piken, ka “pilan” tañi piken kiñe dungu müten reke?\n18 Koyladungukenochi Ngünechen ta küme kimniey iñchiñ taiñ koyladungukenon, “may” piyüm ka müchay müten “no” pitukelaiñ. 19 Timotew, Silfano ka iñche nütrameleluwkeyiñ ta Jesucristo, Ngünechen tañi Fotüm, fey Cristo ta “feman tüfachi dungu” pile, müchay müten “femlayan” piketulay. Cristo llemay ta Ngünechen tañi “feleay” pikünuel. 20 Fey Cristo mew ta Ngünechen mupituy kom ñi tukulpakünuelchi dungu. Fey femngechi Cristo Jesus mew püramyekefiyiñ ta Ngünechen ka “felepe may” pikeiñ. 21 Fey Ngünechen müten ta yafülkeeiñmew ta iñchiñ ka eymün ta Cristo mew, ka dullieiñmew taiñ wewpituafiel Cristo tañi küme dungu. 22 Ka femngechi markakünueiñmew reke kisu ñi ngenngelen ta iñchiñ mew, fey elkünuy iñchiñ taiñ piwke mew kisu ñi Lif Küme Püllü kiñe pürenda reke femngechi taiñ rüf feleael tañi montulaetew.\n23 Welu petu tañi amunon mew ta Korinto, chumngechi tañi rakiduamfel, Ngünechen küme kimnieenew tañi koylatukenon. Fey rüf dungu mew ta feypipen amulan tañi witranngemeael eymün mew. Ayülan tamün wiñome weñangküluwafiel. 24 Eymün ta dew newenküleymün tamün mupiltun mew, fey ayükelaiñ tamün aporia feypiwafiel tamün feyentuael kom iñchiñ taiñ feypikeel müten, welu may ayükeiñ tamün kelluwafiel ta eymün, fey femngechi tamün doy nieael ayüwün.\n*1:1 Akaya: tati trokiñ mapu chew ñi mülen ta Korinto.\n†1:11 Kiñeke kuyfi wirin ta feypiley: “ngillatuñmanieelmünmew ta eymün”.


Juan 3 | ARN Bible | YouVersion\n1Mülerkey kiñe farisew#3.1 farisew: kiñe trokiñ judiuche müngeltuniekefilu Moyse tañi ley dungu, ka femngechi tati kakelu wimtun. Nikodemo pingelu, kiñe füta üytun wentru ürke ti pu judiu mew, koneltulelu ti pu longkolelu mew. 2Tüfa amurkey pun ñi witrankontumeafiel ta Jesus, fey feypifi:\n—Rüf dungu feypiaeyu fey ti choyüngenolu ko mew ka ti Lif Küme Püllü mew, pepi konlayay Ngünechen ñi ülmen mülewe mew. 6Feypin ürke tati choyüngelu ta kuerpu niechi chaw mew, kiñe mapu tuwünngechi kuerpu niey, welu tati choyüngelu ta Lif Küme Püllü mew, püllü tati. 7Kangeweduamkilnge tami feypipefiel mew: ‘Itrokom che müley ñi we choyüngetuael reke’. 8Famngechi reke kürüf ta chew püle rume pimu amukey, fey tunte allküngeay rume ñi rarakün, pengekelay chew püle ñi küpan ka chew püle rume ñi amun. Ka femngechi femkey kom tati choyüngetulu tati Lif Küme Püllü mew —pi.\n13“Iney no rume pürakelay ta wenu mapu, welu may tati nagpalu müten ta wenu mapu: tati Wentrukünuwpalu, tati wenu mapu mülelu.#3.13 Kiñeke kuyfi wirin mew ngelay: «tati wenu mapu mülelu». 14Welu tati Wentrukünuwpalu witrañpüramngeay chumngechi Moyse witrañpürami tati filu ta uwe mapu mew, 15fey ta famngechi kom tati feyentulu kisu mew ñi nieael rumel mongen.\n22Dew rupalu tüfachi dungu, Jesus amuy ñi pu disipulu engün Judea trokiñ mapu mew. Tüfey mew mülepuy pichi alüñma, fey kisu engün mekepuy ñi fawtisachen. 23Juan ka mekerkey ñi fawtisachen Enon waria mew ka Salim waria ñi fülpüle, fey üye mew am mülelu fentren ko, fey ti pu che amukey, fey fawtisangekey. 24Fey tüfachi dungu rupay petu ñi püresungenon ta Juan karsel mew. 25Welu kiñekentu Juan ñi kompañ eluwi ñi üyawtuwael kiñe judiu engün#3.25 Kiñeke kuyfi wirin mew feypiley: «kiñeke judiu engün». feytichi liftuwün wimtun dungu mew, femngechi ñi kümelkawkületuael ta Ngünechen mew. 26Fey kom amuyngün ñi feypimeafiel ta Juan:\n—Kümelkamekey tati. Iney rume nielayafuy chem no rume, Ngünechen ta elunoeliyew. 28Eymün ta kisu allküñmamun ñi feypin küme nor dungun mew iñche tañi Cristongenon, welu may kiñe tati wüne werküel wünelealu ti Cristo mew, femngechi tañi pepikayafiel ti pu che. 29Fey kiñe mafün mew, tati nielu ti nofia fey lle tati nofio. Feychi nofio ñi nieelchi weni, mülelu ti mafün mew allküñmafilu ñi nütramkameken ti nofio, rume ayükey. Fey ta famngechi iñche rüf dungu mew rume ayüwkülen tati nofio reke. 30Kisu ta amuleay ñi doy wewkülen ka ñi yamfal wentrungeael, fey iñche amuleay ñi doy illamngetun —pi.\nLearn More About Ngünechen Tañi Küme Dungu


¡Chaw Ngünechen ñi ayünieel femtripayay!\n“Iñche feypikünun, fey wechunentuafiñ. Iñche ‘feman’ pikünun, fey femtripayay” (ISAÍAS 46:11).\nÜLKANTUN: 147 KA 149\nChaw Jewba, ¿chumngechi ayüniey ñi feleal tati pu che?\n¿Chumngelu (chemu) petu femtripalay Jewba ñi ayünieel?\nÑi femtripayal Jewba ñi ayünieel, ¿chem wüli?\n1, 2. 1) Jewba, ¿chem kimeltukeeiñmew? 2) Isaías 46:10, 11 ka 55:11, ¿chem feypikünueiñmew?\nTI WÜNEN dungu ñi feypiel ti Biblia adümfalngey ka fentren kimün niey, tüfa feypi: “Feychi ngenolu chem no rume, Ngünechen dewmafi ta kallfü wenu ka mapu” (Génesis 1:1). Welu iñchiñ kiñeke dungu müten ngüneduamkeiñ Jewba ñi dewman mu, ka pichi kimniefiyiñ ti konün wenu, ñi chumngen ti pelon, gravedad, ka fillke dungu (Eclesiastés 3:11). Welu Jewba kimeltukeeiñmew ñi ayünieel chumngechi ñi feleal ti Mapu ka ti pu che. Kidu dewmafi tati pu che tañi inayentuñmayaetew ñi chumngen ka ñi ayüwünkechi mongeleal ti Mapu mu (Génesis 1:26). Femngechi ñi yallyeafiel tati pu che, fey tüfa engün chawyeafeyew.\n2 Génesis kapitulo küla pengeli ñi chaftungeel Jewba ñi ayünieel (Génesis 3:1-7). Welu Jewba küme elkünutuafuy chem dungu rume. Iney no rume katrütulayafeyew ñi ayünieel (Isaías 46:10, 11; 55:11). Feymu maneluwafuiñ ñi femtripayal Jewba ñi ayünieel puwchi antü mew.\n3. 1) ¿Chem falin rüf dungu Biblia mu küme kimnieiñ? 2) ¿Chumngelu kümeafuy taiñ inaduamal tüfachi rüf dungu? 3) ¿Chem ramtun inaduamaiñ?\n3 Küme kimnieiñ Chaw Dios ñi ayünieel chumngechi ñi feleal ti Mapu ka tati pu che, ka chumngechi kelluafuy Jesus ñi femtripayal tüfa. Tüfachi rüf dungu ñi mülen Biblia mu rume falin-ngey, ka ti wünen dungu taiñ kimeltungeel chi we chillkatulu ti Biblia. Feymu iñchiñ ayüleiñ kimeltulelafiel pu che tüfachi falinke rüf dungu. Femafuiñ mangelfiliyiñ pu che ñi amual ti trawün Jesus tañi lan ñi akordangeal (Luka 22:19, 20). Küpale engün tüfachi falin trawün mu, doy kimayngün Chaw Ngünechen chem ñi ayünieel. Feymu kümeafuy inaduamal chem ramtuafiel tati pu che ñi küpa trawüluwal. Tüfachi chillkatun mu inaduamaiñ küla ramtun: Chaw Ngünechen, ¿chumngechi ayüniey ñi feleal ti Mapu ka tati pu che? ¿Chumngelu petu femtripalay? Ka, ¿chumngelu Jesus ñi lan rume falin-ngey ñi femtripayal Chaw Dios ñi ayünieel?\n¿CHEM AYÜNIEY TA CHAW DIOS?\n4. Jewba ñi dewmael, ¿chumngechi “wüldungumekey” ñi fütra pepiluwün?\n4 Jewba rume afmatufalngey tañi dewman mu, ka rume tutelkaley kom ñi dewmael (Génesis 1:31; Jeremías 10:12). Ngüneduamliyiñ fente ñi adelkalen ka küme adkünulen Jewba ñi dewmael, fey kimürpuafuiñ Jewba kom ñi dewmael kellukey, tati fütrake dungu ka ti pichike dungu kütu. Kafey ngüneduamfilmi ñi chumngen tami kuerpu, kiñe we pichiche ka fente ñi adkülen ti nagantü, ¿chumngechi duamelkeeymu tüfa? Afmatulelkeeymew llemay, Jewba taiñ eluñmaetew am ñi ngüneduamal fente ñi adkülen fillke dungu. Biblia feypi: “Tati fütra wenu wüldungumekey ta Chaw Ngünechen ñi fütra pepiluwün. Ti kallfü wenu kimeldungumekey kidu tañi dewman”. Ka feypi: “¡Awem Jewba, rume fentreley tami dewmael! Kimün mu kom dewmafimi. Tati Mapu apoley tami dewman mu” (Salmo 19:1; 104:24).\n5. Jewba, ¿chem elkünuy ñi küme küdawküleal?\n5 Jewba elkünuy kiñeke ley adkünufilu chumngechi ñi amuleal kom ti müleyelu ka chumngechi ñi yenieal iñchiñ taiñ mongen. Femngechi kom ñi mülen ñi küme küdawküleal (Salmo 19:7-9). Kom dungu niey chew ñi müleal ka niey kiñe küdaw. Inaduamaiñ kiñe dungu, ti Mapu impolküley neyen mew ñi kuñiwtukuaetew, feymu Jewba elkünuy kiñe ley ti neyen ñi tripanoal ti Mapu mew, ñi ngünenieafiel ti lafken, ka ñi nagtual ka pürayal ti lafken, tüfachi ley gravedad pingelu. Mülenofule tüfachi ley, mülelayafuy mongen Mapu mew. Jewba ñi elkünuel ti ley ñi küme amuleal fillke mongen kellukey ñi küme adkünuleal kom tati müleyelu. Femngechi pengelngey Chaw Jewba tañi ayünieel ñi küme feleal ti Mapu ka tati pu che. Amuldungun mu kelluafiyiñ tati pu che ñi kimafiel ta Chaw Ngünechen, itrokom dewmafilu am (Apokalipsi 4:11).\n6, 7. Chaw Jewba, ¿chem elufi ta Adan ka Eva?\n6 Jewba ayüniefuy tati pu che ñi rumel müleal Mapu mu (Génesis 1:28; Salmo 37:29). Jewba wülkey itrofillem, feymu fillke yewün elufi ta Adan ka Eva (papeltunge Santiaw 1:17). Elufi kidutu dullial (ngümintol) ñi chumal, tañi rakiduamal, piwkeyecheal ka nieal weni. Kafey feypifi ta Adan chumngechi kümeke dungu femal. Ka kimürpuy ñi kuñiwtukuwal ka ngüneytuafiel pu kulliñ ka ti mapu (Génesis 2:15-17, 19, 20). Chaw Jewba elufi ta Adan ka Eva ñi kümentuafiel ti iyael, peal, allkütual, pepi idayal ka nümünümütual kom ñi dewmael Jewba. Femngechi ayüwafuyngu ñi müleal ti Mapu mu. Ka niefuyngu fentren ayüfalngechi küdaw. Ka rumel mu amuleafuyngu ñi kimtukual fillke we dungu.\n7 ¿Ka chem ayüniefuy Chaw Dios? Kidu elufi ta Adan engu Eva ñi nieal pichikeche nienolu kulpan. Tañi pu yall ka nieafuyngün pichikeche ñi apolafiel ti Mapu. Jewba müna piwkeyefuy tañi pu wünen yall Mapu mew, Adan ka Eva, feymu ayüniefuy ti pu chaw ñi piwkeyeafiel tañi pu yall. Elufi tati pu che ti Mapu ka kom tati müleyelu, kidu engün tañi ruka ngerpual rumel mu (Salmo 115:16).\n¿CHUMNGELU PETU FEMTRIPALAY?\n8. Jewba, ¿chumngelu elufi ta Adan ka Eva ti ley mülelu Génesis 2:16, 17 mu?\n8 Welu Jewba ñi ayünieel femtripalay feychi mu. ¿Chumngelu? Jewba elufi ta Adan ka Eva kiñe ley, femngechi kimal engu ñi eluñmangenon tañi femal kiñeke dungu. Feypifi: “Iñmuaymi itrokom fün anümka müleyelu ti anümkawe mew, welu ikefilnge ti anümka wülkelu ñi kimngeael ti küme dungu ka ti wesa dungu. Ikefilnge tüyechi anümka ñi fün, fey ifilmi tati, rüf feyngey tami layael” (Génesis 2:16, 17). Tüfachi ley adümfalngefuy, ka küdawngelafuy ñi inangeal, fentren kümeke iyael mülekefulu am Eden mew.\n9, 10. 1) Weküfü, ¿chem koylatuy Jewba mu? 2) Adan engu Eva, ¿chem dullingu ñi chumal? (Inaduamnge ti adentun pagina 3 mu.)\n9 Weküfü kiñe filu mew ngünenkafi ta Eva ñi allkütunoafiel ñi Chaw Jewba (papeltunge Génesis 3:1-5; Apokalipsi 12:9). Weküfü feypi Jewba ñi eluñmanofiel tañi pu yall ñi iyafiel “kom tati anümka ñi fün”. Feypikay reke: ‘¿Rüfkünu may femlayafuymi kom tami ayüel?’. Kidu feypifi: “Feyngelay tamu layael”. Re koyla tati. Weküfü küpa rakiduamelelfi ta Eva ñi duamfalngenon allkütuafiel ta Chaw Ngünechen. Ka feypifi: “Ngünechen ta küme kimniey ifilmu tüfeychi anümka ñi fün, kimaymu tati kümeke dungu ka tati kümenolu”. Weküfü küpa feypi Jewba ñi ayükenoel Adan ka Eva ñi iyafiel ti fün ñi nienoal ti falin kimün. Fey koyla mu feypikünufi: “Ngünechen reke ta feleaymu”.\n10 Adan ka Eva mülefuy ñi dullial allkütuafiel ta Chaw Ngünechen kam tati filu. Welu dullingu allkütunoafiel ta Chaw Ngünechen, ¡müna weda! Küpa chawyelafingu ta Jewba, ka kiñewingu Weküfü engün. Feymu kidulewetuyngu, Jewba kelluwelaeyew engu (Génesis 3:6-13).\n11. Adan ka Eva engu ñi kulpan mu, Jewba ¿chumngelu femkünulafi müten tañi weda femün?\n11 Fente lif mongen ñi nien Jewba, üdekey ti wedake dungu (Habacuc 1:13). Feymu Adan ka Eva famentufilu Chaw Ngünechen ñi ley, fey kulpafengetuyngu, ka kayñetuyefingu ta Jewba. Chaw Dios femkünufile müten Adan ka Eva ñi kulpan mu, fey kuñiwün dungu mu müleafuy tati kümeke püllü ka ti pu che ñi maneluwün. Ramtuwafuyngün chi: “¿Rüf maneluwafuiñ Jewba ñi feypiel mu?”. Chaw Jewba rumel femürpukey ñi ley (Salmo 119:142). Feymu Adan ka Eva eluñmangelu rume ñi kidutu dullial, wedake dungu kontueyew, kayñetufilu engu am ta Jewba. Rupalu chi antü, layngu, trüfürngetuyngu, fey mu am dewmangelu (Génesis 3:19).\n12. Adan tañi pu yall, ¿chem rupayngün?\n12 Adan ka Eva ifilu ti fün, Jewba pepi yallyewelafi engu. Feymu wemünentufi ñi wiñotunoal engu Eden lof mew (Génesis 3:23, 24). Kulpalu engu am, Jewba eluñmafi ñi rupayal wedake dungu mu. Biblia feypi: “Tati Fütra Kura, welulkawkelay ñi femün mu, nor dungu mu amukelu am kom tañi rüpü. Ngünechen ta manelfalngey, norngenochi dungu femkelay; nor piwkengey ka wedañmawkelay. Kidu engün tati pu weda femkelu. Chawyelafingün, kidu engün ñi welulkan tati. ¡Fantepu mew mülechi pu che weda piwkengelu ka ngünenkafengelu!” (Deuteronomio 32:4, 5). Feymu Adan Eva engu pepi inayentulafingu Jewba tañi küme chumngen kulpafengelu am. Adan niewelafuy maneluwün, ka femngechi müntuñmafi ti maneluwün tañi pu yall, re kulpan ka lan rulpafi (Romanu 5:12). Adan ñi duam mu, tañi pu yall rumel mongelewelayafuyngün. Kidu engu pepi niefuyngu re kulpafengechi yall, ka tañi pu yall ka nieafuyngün kulpafengechi pichikeche. Weküfü ngüchaltukufi ta Adan engu Eva ñi kayñetuafiel Chaw Dios, ka fantepu mu amuley ñi femmeken (Juan 8:44).\nJESUS ÑI LAN MU WENIYEAFUIÑ TA JEWBA\n13. Jewba, ¿chumngechi ayüy tañi feleal pu che?\n13 Adan engu Eva famentufilu rume ta Jewba, Chaw Ngünechen petu piwkeyeniefi tati pu che, ka ayüy ñi weniyeafiel. Ka ayülay ñi lanoal engün (2 Pedro 3:9). Feymu Chaw Jewba pürüm adkünuy chumngechi wiño weniyeaetew tati pu che. ¿Chumngechi femafuy tüfa tañi famentunoafiel ñi ley? Inaduamafiyiñ.\nAdan Eva engu famentufilu ta Jewba, kidu pürüm adkünuy chumngechi wiño weniyeaetew tati pu che\n14. 1) Ñi feypiel Juan 3:16, Chaw Jewba ¿chumi taiñ montulaetew kulpan ka lan mu? 2) ¿Chem ramtun kimeltulelafiyiñ tati pu che?\n14 (Papeltunge Juan 3:16). Fentren che taiñ mangelfiel ñi amual ti trawün Jesus tañi lan ñi akordangeal küme kimnieyngün tüfachi versikulo. Welu Jesus ñi lan, ¿chumngechi kelluafeiñmew taiñ nieal afnoachi mongen? Kelluafuiñ tati pu che ñi kimal tüfa: mangelfiliyiñ ñi amual feychi trawün mu, petu trawüliyiñ feychi antü mu, kam wiñopemetufiliyiñ ñi ruka mew. Doy kimle engün chumngechi montulafeyew Jesus ñi lan, ngüneduamayngün tunte tañi piwkeyeetew Chaw Jewba ka tunte kimün ñi nieel. Pu che, ¿chem dungu kimeltuafiyiñ Jesus ñi lan mu taiñ montulaetew?\n15. Jesus, ¿chumngelu trürlafuy Adan mu?\n15 Jewba eluy kiñe wentru kulpafengenolu ñi wülal tañi mongen taiñ montulaetew. Feychi wentru ta Jesus ürke, kidu mülefuy ñi nor piwkeyeafiel ta Jewba. Wüli tañi mongen kom pu che mu (Romanu 5:17-19). Jesus mülekefuy wenu mapu mew, feymu Jewba rulpafi ñi mongen tañi choyüngeal Mapu mew (Juan 1:14). Feymu Jesus kulpafengelafuy, Adan reke. Welu Jesus wechurpuy kom ñi ayünieel ta Jewba ñi femal kiñe che kulpafengenolu, feymu trürlafuy Adan mu. Fütra wedake dungu mu rupalu rume, rumel inafi Chaw Ngünechen ñi ley.\n16. Jesus ñi lan taiñ montulngeal, ¿chumngelu kiñe yewün reke feley?\n16 Jesus kulpafengelafuy, feymu ñi lan mu montulfi tati pu che kulpan ka lan mew. Jesus femi kom ñi femafel Adan. Kidu welulkawkelafuy, nor piwkeyekefuy ta Jewba ka rumel allkütufi (1 Timotew 2:6). Jesus lay iñchiñ mu, femngechi kom pu wentru, domo ka pichikeche nieafuy afnoachi mongen (Matew 20:28). Jesus lalu am taiñ montulaetew, femngechi femtripayay Chaw Dios ñi ayünieel (2 Korintio 1:19, 20).\nJEWBA FEMKÜNUY TAIÑ WIÑOTUAL KIDU MEW\n17. Jesus lalu am taiñ duam mew, ¿chumngechi feleaiñ?\n17 Kutrankawün-ngefuy Jewba ñi elkünufiel tañi sakiñ Fotüm ñi layal iñchiñ mu. Femngechi pengeli tunte taiñ falintunieetew (1 Pedro 1:19; 1 Juan 4:9, 10). Feypiafuiñ reke, Jesus yallyetueiñmu, Adan taiñ femafetew (1 Korintio 15:45). Jesus ñi femün mu, nieafuiñ afnoachi mongen, ka kulpafengewetulayafuiñ. Femngechi Chaw Ngünechen famentulayafi ñi ley taiñ yallyeaetew küpalechi antü mu. Rakiduamnge fente ayüwün-ngeafuy kom pu nor piwkeyefilu ta Jewba ñi kulpafengenoal. Fey kom kiñewküleaiñ wenu mapu ka nag Mapu mu, kom chawyeafiyiñ ta Jewba (Romanu 8:21).\n18. Jewba, ¿chumül “ngünenietuay itrokom dungu, itrokom mew”?\n18 Adan ka Eva famentufingu ta Jewba, welu kidu fentekünulay ñi piwkeyefiel pu che, feymu werküfi tañi fotüm ñi layal taiñ montulaetew. Kulpafengeliyiñ rume, Weküfü katrütulayafeiñmu taiñ nor piwkeyeafiel ta Jewba. Jesus tañi lan mu, nor chengeafuiñ itrokom dungu mu. Rakiduamnge ñi chumletual niele engün afnoachi mongen “itrokom tati maneluwlu ta Ngünechen ñi Fotüm mew ka feyentulu ta kisu mew” (Juan 6:40). Taiñ poyen Chaw fentren kimün nielu femürpuay ñi ayünieel ka kelluaeiñmu taiñ niewenoal kulpan. Fey “Ngünechen ngünenietuay itrokom dungu, itrokom mew” (1 Korintio 15:28).\n19. 1) Mañumküleliyiñ Jesus ñi lan mu, ¿chumaiñ? (Inaduamnge ti wichulechi dungu “Kintuafiyiñ pu che küme piwkengelu”.) 2) ¿Chem inaduamaiñ küpalechi chillkatun mu?\n19 Mañumküleliyiñ Jesus ñi lan mu, müley taiñ nütramkalelafiel pu che tüfachi falin yewün. Jesus ñi lan mu, Jewba eluñmaeiñmew ñi nieal rumel mongen, feymu kom pu che müley ñi kimal tüfa. Welu fey müten no, Jesus ñi lan kelluafuy ñi küme elkünutual Weküfü ñi dalluntukuel Eden mu. Tüfa inaduamafiyiñ küpalechi chillkatun mew.\n‘Kintuafiyiñ pu che küme piwkengelu’\nFILL tripantu, pu Dungukelu Iney Ngen Jewba, wall Mapu mu wülkeiñ fentren papel ñi mangelafiel tati pu che ñi amual ti trawün Jesus tañi lan ñi akordangeal. 2016 tripantu mu entuwirinfiyiñ 440.000.000 mangelün, doy 530 kewün dungu mu. ¿Petu nieymi kiñeke mangelün tami mangelafiel pu che tüfachi tripantu mu ñi amual ti trawün Jesus tañi lan ñi akordangeal? Wülfilmi, kiñeke che eluwafuy ñi trawüluwal (Matew 10:11).\nJewba ñi ley chumngechi ñi yenieal iñchiñ taiñ mongen: Tüfa fillke dungu Jewba ñi feypikünulelfiel tañi dewmael ñi femal kam femnoal. Jewba müten wülafuy kümeke ley welulkakenolu.


PAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo idoma igede ilocano indonesio inglés ishan islandés italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas cubano lenguaje de señas de quebec lenguaje de señas italiano lenguaje de señas sudafricano lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa yapés yoruba zandé zapoteco del istmo zulú árabe ñanya ñemba\nFEYENTUN NGÜNECHEN MU\nTAIÑ feyentuel Ngünechen mu * müna newentukukeeiñmu. Weküfü ayüfuy taiñ weniyewenoafiel ta Chaw Dios, welu taiñ feyentun Jewba mu montulkeeiñmu taiñ ngünenkanoaetew Weküfü (Efes. 6:16). Kafey chaftuafuiñ fütrake weda dungu, fütrake wingkul reke felelu. Jesus feypifi tañi pu inanieetew kiñe pichi fün mostasa reke feyentufule Chaw Dios mu engün, feypiafuyngün tati wingkul: “Tripatunge ta tüfa mew. Kañpüle amutunge”, fey tati wingkul kañpüle tripayafuy (Mat. 17:20). Feley llemay feyentuliyiñ Chaw Jewba mu, doy küme weniyeafiyiñ. Feymu kümeafuy taiñ ramtuwal: ¿Chumkey pu feyentukelu Ngünechen mu? Taiñ feyentual Chaw Ngünechen mu, ¿chem müley taiñ falintuafiel? ¿Chumafuiñ taiñ doy feyentual Ngünechen mu? Ka ¿chumngelu (chemu) feyentuaiñ Ngünechen mu? (Rom. 4:3).\n¿CHUMKEY PU FEYENTUKELU NGÜNECHEN MU?\nPu feyentukelu Ngünechen mu re kimkelay müten ñi rüfngen Biblia ñi feypin, ¿chumngelu feypiafuiñ tüfa? Biblia feypi pu weküfü ka kimniey ñi mülen ta Ngünechen, “fey müllmüllkey fente ñi llükan mew” (Sant. 2:19). ¿Ka chem chumkey pu feyentukelu Ngünechen mu?\nKüme kimnieiñ fill antü tañi wünal ka ñi konal ta antü, ka femngechi küme kimnieiñ ñi femtripayal kom ñi feypikünuel Jewba.\nBiblia feypi epu dungu ñi femken pu feyentukelu Ngünechen mu. Wünelu mu feypi “pu feyentukelu Ngünechen mu rüf maneluwkey ñi femtripayal tañi üngümnieel” (Eb. 11:1a, TNM). Feyentuliyiñ Jewba mu, maneluwaiñ ñi rüfngen kom tañi feypin ka ñi femtripayal. Rakiduamnge ñi feypifiel Jewba tati pu israelche. Kidu feypifi ñi elkünuel antü ka pun, fey iney no rume katrütulayafeyew tañi wünal ka ñi konal ta antü. Ka femngechi iney no rume katrütulayafeyew ñi femürpual tañi feypikünufiel ta David (Jer. 33:20, 21). ¿Chem rakiduamelkeeiñmu tüfa? Iñchiñ turpu rakiduamlayafuiñ: “¿Konpeay may antü fachantü? Wüle, ¿ka wünpeay may?”. Küme kimnieiñ fill antü tañi wünal ka ñi konal ta antü, Chaw Dios elkünufilu kay. Doyelchi may küme kimnieiñ Chaw Dios ñi femtripayal kom ñi feypikünuel (Is. 55:10, 11; Mat. 5:18).\nBiblia ka feypi pu feyentukelu Ngünechen mu “küme kimniey chem rüf kimfalkünukey ñi mülen tati pekenoelchi dungu” (Eb. 11:1b, TNM). ¿Chumngechi am ta tüfa? Rakiduamaiñ, kiñe pichi wentru ramtueliyiñmu: “¿Chumngelu kimnieymi ñi rüf mülen ta kürüf?”. Tati kürüf ta pengen-ngekelay, welu feypiafuiñ tati pichi wentru chem dungu rüf kimfalkünukey ñi mülen tati kürüf. Feypiafuiñ tati pichi wentru: “Tati kürüf allküngekey ka nengümkakefi tati tapül, feymu rüf kimnieiñ tañi mülen”. Kimün mu ti pichi wentru chem dungu kimfalkünukey ñi mülen tati kürüf, rüf feyenturpuafuy pengenole rume. Ka femngechi ñi rüf feyentual kiñe che, müley ñi küme kimal chem kimfalkünukey ñi feyngen tati dungu (Rom. 1:20).\nDUAMFALI TAIÑ FALINTUAFIEL TI RÜF DUNGU\nChumngechi ngüneduampeiñ, ñi rüf feyentual kiñe che müley ñi küme kimal chem dungu kimfalkünukey ñi feyngen tati dungu. Feymu duamfali taiñ kimürpuafiel “tati rüfngechi dungu” (1 Tim. 2:4). Welu fey müten femlayaiñ. Ti apostol Pablo feypi: “Piwke mew feyentukey ta che” (Rom. 10:10). Re kimlayafiyiñ müten tati rüf dungu, doy may falintuafiyiñ taiñ piwke mew. Femngechi femliyiñ, yenieaiñ taiñ mongen chumngechi ñi ayükeel ta Chaw Ngünechen (Sant. 2:20). Kiñeke che rüf falintukelafi tati rüf dungu, fey pilayafuy ñi nietual kakelu feyentun ka ayüafuy ñi inayal tañi weda illutukeel müten, femngechi famentukefingün ti rüf dungu küme kimfalkülele rume (2 Ped. 3:3, 4; Juda 18). Femngechi dungu rupay fütra kuyfi mu. Fentren che pey afmatun dungu, welu feyenturpulayngün Jewba mu (Núm. 14:11; Juan 12:37). Jewba tañi newen mu kellukefi feychi pu che müten falintukefilu tati rüf dungu, fey ñi feyentuleal kidu mu (Gal. 5:22, TNM; 2 Tes. 2:10, 11).\nDAVID, ¿CHUMNGECHI FENTE KÜME FEYENTURPUY JEWBA MU?\nKuyfi mu fentren che rume feyentukefuy Chaw Dios mu, kiñe tüfa fey tati longko ülmen David (Eb. 11:32, 33). Welu kom tañi pu che femngechi feyentukelafuy. Longkontukuaiñ ñi femün David tañi wünen peñi, Eliab pingelu. Goliat kintukaduamfi pu israelche, feymu David illkuy. Welu Eliab illkutueyew, femngechi pengeli ñi rüf feyentunon Jewba mu (1 Sam. 17:26-28). Pichilu müten iñchiñ feyentufemkelaiñ Ngünechen mu ka feyentufule rume taiñ pu chaw, iñchiñ ina feyenturpulayafuiñ. Feymu rakiduamlayafuiñ ñi femngechi femün ta David. Doy may küme weniyefi ta Jewba, feymu fente feyenturpuy kidu mu.\nDavid feypi chumngechi fente küme feyenturpuy Jewba mu (Sal. 27:1). David rakiduamkefuy chumngechi ñi montulkeetew Jewba ka ñi chumfiel tañi pu kayñe (Sal. 27:2, 3). Rume falintukefuy tañi piwke mew Jewba tañi ngillatuwe ruka (Sal. 27:4). Üye mu poyemekefuy ta Jewba kakelu israelche engün (Sal. 27:6). Rume ngillatukefuy ta Jewba tañi adnieaetew (Sal. 27:7, 8). Ka ayüniefuy Jewba tañi kimelelaetew tañi rüpü (Sal. 27:11). David rume falintukefuy ñi feyentual Jewba mu, feymu rakiduamkefuy ‘feyentunofuli, mongelelayafun’ (Sal. 27:13).\n¿CHUMNGECHI DOY FEYENTUAFUIÑ JEWBA MU?\nInayentufiliyiñ David ñi rakiduam ka ñi femün tañi feypiel ti Salmo 27, fente küme feyentuafuiñ Jewba mu. Chumngechi ngüneduampeiñ, ñi rüf feyentual kiñe che müley ñi küme kimnieal tati rüf dungu. Feymu doy chillkatufiliyiñ tati Biblia ka taiñ fillke papel, Jewba eluaeiñmu tañi newen, fey doy küme feyentuleaiñ kidu mew (Sal. 1:2, 3). Chillkatun mu iñchiñ rakiduamaiñ taiñ papeltukeel mu, femngechi doy mañumküleaiñ Jewba mu. Ka fente mañumkülelu iñchiñ Jewba mu, doy ayünieiñ pengelal taiñ feyentun kidu mew, fey trawüluwaiñ taiñ poyeafiel ka nütramkalelafiyiñ ta che taiñ maneluwün mu (Eb. 10:23-25). Kafey pengelkeiñ taiñ feyentun Jewba mew, fill antü ngillatufiliyiñ ka fentekünunoliyiñ taiñ küdawelkefiel (Luka 18:1-8). Maneluwkeiñ taiñ duamnieetew Jewba, feymu llemay fill antü ngillatunieafiyiñ (1 Tes. 5:17; 1 Ped. 5:7). Feyentuliyiñ Ngünechen mu, kümeke dungu femaiñ, fey tüfa newentukuaeiñmu taiñ doy küme feyentuleal (Sant. 2:22).\nFEYENTUAIÑ JESUS MU\nFeychi pun petu ñi lanon Jesus, feypifi tañi pu inanieetew: “Feley tamün maneluwael ta Ngünechen mew ka tamün maneluwael ta iñche mew” (Juan 14:1). Feymu re feyentulayaiñ Jewba mu, kafey maneluwaiñ ka feyentuaiñ Jesus mu. ¿Chumngechi femürpuafuiñ tüfa? Ngüneduamaiñ küla dungu.\n¿Chumkey pu feyentukelu Jesus mu?\nWüne, rakiduamaiñ Jewba ñi werküfiel ta Jesus ñi lapayal kake kiñeke iñchiñ mu. Ti apostol Pablo feypi: ‘Fey tüfachi mongen tañi nieel ta iñche, mongeletun tañi feyentun mew Ngünechen tañi Fotüm mew tañi piwkeyeetew, ka chalintukuwlu ñi langümngeael iñche ñi duam’ (Gal. 2:20). Feyentuliyiñ Jesus mu, küme kimnieaiñ ñi lapan kake kiñeke iñchiñ mu. Fey Jesus tañi femün mew Ngünechen wiñoduamtukeeiñmu taiñ kulpan, maneluwküleiñ taiñ rumel mongeleal ka müna küme pengelkeeiñmu Ngünechen taiñ piwkeyenieetew (Rom. 8:32, 38, 39; Efes. 1:7). Rüf feyentulmi Jesus ñi lapan eymi tami duam mu, küme duamaymi ka küme rakiduamaymi (2 Tes. 2:16, 17).\nEpu, rumel ngillatuafiyiñ ta Jewba. Jesus ñi lapan iñchiñ mu, kom piwke mu ngillatuafuiñ ta Jewba, ‘femngechi ta kisu taiñ kutranpiwkeyeaetew ta iñchiñ ka taiñ füreneaetew chem antü mew rume duamtuliyiñ taiñ kellungeael’ (Eb. 4:15, 16; 10:19-22). Kafey ngillatuafiel ta Jewba kellukeeiñmu taiñ kulpanoal (Luka 22:40).\nKüla, allkütuafiyiñ ta Jesus. Tati apostol Juan feypi: “Pu feyentukelu Ngünechen ñi Fotüm mew rumel mongeleayngün. Welu pu allkütukenofilu tati Fotüm rumel mongen nielayay, doy may Chaw Ngünechen rumel illkutunieaeyew engün” (Juan 3:36, TNM). Juan trürümfi taiñ feyentun Jesus mu taiñ allkütukefiel mu, femngechi kimeltuy allkütufiliyiñ ta Jesus, pengelafuiñ taiñ feyentun kidu mew. ¿Chumngechi allkütuafuiñ? Inayaiñ “Kristo tañi ley dungu”, fey tüfa kom tañi kimeltuel ka tañi werküel ta Jesus (Gal. 6:2, TNM). Kafey inayaiñ kom taiñ feypikeetew ti “kim manelfal kona” (Mat. 24:45, TNM). Allkütufiliyiñ ta Jesus, newentuleaiñ fey taiñ chaftuafiel chem wedake dungu rume fütrake kürüf reke felelu (Mat. 7:24, 25).\nDOY FEYENTULEAIÑ JEWBA MU\nKuyfi mu kiñe wentru feypifi ta Jesus: “Iñche ta feyentun. ¡Kelluen tañi doy feyentuael!” (Mar. 9:24). Tüfachi wentru feyentukefuy Jewba mu, welu kimtukuy ñi duamfalngen tañi doy feyentual. Ka femngechi kiñeke mu kom iñchiñ duamnieiñ doy feyentual Chaw Dios mu. Feymu petu taiñ rupanon wedake dungu, eluwaiñ taiñ doy feyentual Jewba mu. ¿Chumngechi femürpuafuiñ tüfa? Chillkatuafiyiñ Biblia ka rakiduamaiñ taiñ papeltukeel mu, femngechi doy mañumküleaiñ Chaw Jewba mu. Kafey poyeafiyiñ ta Jewba kiñentrür taiñ pu peñi ka lamngen iñchiñ, nütramkalelafiyiñ kakelu che Ngünechen tañi dungu ka rumel ngillatuafiyiñ ta Chaw Jewba. Femngechi femliyiñ, doy feyentuleaiñ Jewba mu. Fey rumel müleaiñ Ngünechen tañi piwkeyechen mew, tüfa tati doy falin dungu taiñ nierpuafel (Juda 20, 21).\n^ parr. 2 Tati Biblia Ngünechen ñi Küme Dungu kiñeke mu feypi “mupiltun”, welu tüfachi trokiñ mew feypingeay “feyentun” ka “feyentun Ngünechen mu”.


Luka 8 ARNNT - Fey dew rupalu tüfachi dungu, Jesus - Bible Search\nJesus ñi kellukefetewchi pu domo\n1Fey dew rupalu tüfachi dungu, Jesus ruparkey rume fentren waria püle ka lof mapu püle, wewpiyeniey ka kimeltuniey Ngünechen ñi longko ülmenngen. Tati mari epu apostol kompañkiyawüleyew. 2Ka femngechi kompañkiyawüleyew kiñeke domo kisu tañi wemünentulfiel ti pu weküfü ka tañi tremoltuel wesake kutran mew. Fey kisu engün mew miyawürkey tati Maria Magdalena pingechi domo, tati wemünentulel regle weküfü. 3Juana kafey, Chusa tañi kure, Erode tañi longkokünuel kisu ñi nieelchi chemkün mew; ka Susana. Ka rume fentren kakelu pu domo tañi kellukeetew ñi nieelchi chemkün mew.\nKiñe adkünu dungu ti ngankelu mew\n(Matew 13.1-9; Marku 4.1-9)\n4Rume fentren che tripayey ti waria mew tañi peafiel Jesus, feymew rume fentren che trawüluwi. Fey Jesus nütramelfi tüfachi adkünu dungu: 5“Kiñe nganketrankelu tripay ñi nganael. Fey nganlu, kiñeke fün pachügnagi ti rüpü mew, fey pünokangey ka ti pu üñüm kom üpitueyew. 6Kakelu fün pachügnagi ti kurantu mew. Fey noyüy ti fün, welu ti kurantu mew am ngenolu narfen mapu, feymew angküy. 7Fey kakelu fün pachügnagi pu troltrontu. Fey kiñentrür noyülu, fey ti pu troltro kom takunagümeyew. 8Welu ka femngechi kiñeke fün pachügnagi rume küme mapu mew, fey tremi, ka wüli rume küme kosecha. Kiñe fün mew tripay pataka fün.”\nFey tüfa ñi feypin ta Jesus, ka amul feypi newentu dungun mew: “¡Tüfeychi allkülu, rakiduampe tañi chem pin ta iñche!”\nChumngelu am kimeltukey Jesus tati adkünu dungu mew\n(Matew 13.10-17; Marku 4.10-12)\n9Fey ti pu disipulu ramtufingün ta Jesus ñi chem pifel tüfeychi adkünu dungu. 10Feymew llowdungueyew ta Jesus: “Eymün elueymünmew ta Ngünechen tamün kimafiel tati kimelngekenofelchi dungu kisu tañi longko ülmenngen, welu ta kakelu pu che müley ñi kimeltuafiel adkünu dungu mew.\n‘Fey femngechi tunte lelinieafuy rume, pelayay engün.\nKa tunte allküayngün rume tüfachi kimeltun, welu longkontukulayay engün.’+\nJesus kimeltuy ti nganketranfe adkünu dungu\n(Matew 13.18-23; Marku 4.13-20)\n11“Fey tüfa tatey ñi kimeltunieel tati adkünu dungu. Feytichi fün adentuley Ngünechen ñi werküelchi dungu. 12Fey ti rüpü mew pachügnagchi fün adentuley ti pu che allkütukelu ti werken dungu. Fey küpakey ta weküfü müntuñmayaetew ti dungu ñi piwke mew, femngechi ñi feyentunoael ka ñi montunoael engün. 13Fey ti kurantu mew pachügnaglu adentuley tati pu che allkütufilu ti werken dungu ka llowkefilu rume ayüwün mew. Fey nienolu engün am mupiltun, pichiñma müten feyentukey engün, welu mülechi kutrankawün mew, elkünutukefi engün ñi mupiltulen. 14Fey ti troltrongechi mapu adentuley tüfeychi pu che tati allkütulu ti dungu, welu ñochika amulekey ñi takuetew tati mülechi itrofill küdaw, kam ñi rikungeael fentren chemkün mew, kam ti kawiñ dungu. Fey tüfa ta femkelay chem küme dungu rume. 15Welu ti fün pachügnaglu ti küme mapu mew, adentuley tati ayükelu ñi küme llowafiel ñi piwke mew ti werken dungu ka ñi müngeltuafiel ka kom yafüluwün mew ñi amuleael. Fey ta wülkey kümeke kosecha.”\nTi pelontuwe adkünu dungu\n16Jesus ka femngechi kimeltuy tüfachi adkünu dungu: “Iney no rume üyümkelay kiñe pelontuwe, fey dew üykülelu ñi takukünuafiel, ka elkünuafiel miñche kawitu, welu may adkiñ mew elkünungekey, femngechi ñi pelontuleael tati ruka mew. 17Ka femngechi llemay ngelay ta chem ellkan chemkün rume tañi pengenoael. Ka ngelay chem ellkan dungu rume tañi kimngenoael ka ñi wepümngenoael.\n18“Femngechi llemay küme allkütumün, tati küdawyelu ñi allküelchi dungu, fey ta doy elungeay kimün. Welu tati duamkünunofilu tati dungu, fey tañi nieel kütu ta müntuñmangeay.”\nJesus ñi ñuke ka ñi pu peñi\n(Matew 12.46-50; Marku 3.31-35)\n19Jesus ñi ñuke ka ñi pu peñi puwi engün chew ñi mülemum ta kisu, welu pepi fülkonpulay engün kisu mew, mülelu am rume fentren che. 20Fey kiñe mülelu ti pu che mew feypifi ta Jesus:\n—Tami ñuke ka tami pu peñi mülepay ta wekuntu. Kisu engün ayüley tami peaetew.\n—Tati allkütukelu Ngünechen ñi werken dungu ka küdawyefilu, fey ta iñche ñi ñuke ka ñi pu peñi.\nJesus tüngnagümfi ti kürüf ka ti rew lafken\n(Matew 8.23-27; Marku 4.35-41)\n22Kiñe antü, Jesus konpuy kiñe farku mew ñi pu disipulu engün, feymew feypifi ñi pu disipulu:\n—Amuiñ nome lafken.\nFey amuy engün. 23Fey petu nolu ti pichi lafken mew, Jesus umawtuy. Feymew triparumey kiñe fütra kürüf ti pichi lafken mew, fey ti farku mew rume trilkafkonmekey ti ko. Rume konürkey ko ti farku mew, fey femngechi rume kuñiwünngerkey ñi llañkonael.\n24Feymew amuy engün ñi trepelafiel ta Jesus, ka feypifingün:\n—¡Kimeltufe! ¡Kimeltufe! ¡Petu llañkoniyiñ!\nFeymew Jesus witrapüray, fey werküdungufi ti kürüf ka ti fütrake rew lafken, feymew kom tüngnagtuy ka küme ñüküfkülewetuy. 25Feymew feypifi ñi pu disipulu:\n—¿Chumtuy am tamün maneluwün?\nWelu kisu engün llükalewey ka afmatulewey, fey welukonke ramtuwi engün: “¿Iney am tüfa? Werküdungufi ti kürüf ka ti rew lafken, fey müngeltueyew.”\nTi Gadara mew mülechi wentru konweküfülelu\n(Matew 8.28-34; Marku 5.1-20)\n26Fey ngellu puwi engün ti Gadara+ pingechi mapu mew, fey tüfa müley Galilea trokiñ mapu ñi üngkünome. 27Fey mülepulu engün ti mapu mew, tripapay ti waria mew kiñe wentru konweküfülelu, fey fülkontupaeyew. Rume fentren tripantu dewma ñi tukuwekenofel takuwün ka mülekelafuy rume ta ruka mew. Feytichi eltun püle miyawkerkefuy. 28Fey pefilu ta Jesus, lukunagi ti wentru ñi inafül mew, fey wirarkülen feypifi ta Jesus:\n—¡Fülpakilnge ta iñche mew, Jesus fütra pepiluwün niechi Ngünechen ñi Fotüm! ¡Iñche llellipuaeyu tami kutrankanoafiel!\n29Tüfa femngechi feypi, Jesus am werküfilu ti pu weküfü ñi tripatuael ti wentru mew. Ti weküfü müchayke ngünekakerkefi tati wentru, fey ti pu che trariñmakerkefeyew ñi kuwü ka ñi namun kadena mew tañi pepi ngüneafetew, welu kisu katrükerkefuy. Fey ti weküfü lefmawelkefui ti wentru ti uwe lelfün mapu püle. 30Feymew ramtueyew ta Jesus:\nKisu llowdungufi ta Jesus:\n—Iñche ta Lekion+ pingen.\nFey tüfa feypi rume fentren weküfü am konturkeetew tati wentru. 31Fey ti pu weküfü llellipufi engün ta Jesus ñi werkünoaetew tati fütra konchi lolo mew chew ta Ngünechen kutrankakefi tati pu weküfü. 32Fey mülerkey rume fentren sañwe ütamekelu ti wingkul püle, fey ti pu weküfü llellipuy ñi konael ti pu sañwe mew. Feymew Jesus elueyew ñi konpuael.\n33Fey ti pu weküfü tripatuy ti wentru mew, fey konpuyngün ti pu sañwe mew, fey tüfa engün lefnagi ti külleg püle ka ütrüftukuwpuyngün ti pichi lafken mew, fey tüye mew kom ürfipuy engün.\n34Fey tati pu kuydakefilu tati pu sañwe, pefilu ñi femün tüfa engün, lefkülen tripay engün, fey kimelyefi ñi rupan tüfachi dungu kom ti pu che mülelu ti waria mew ka mülelu lelfün püle. 35Feymew ti pu che tripapay tañi pepayael ti rupaelchi dungu. Fey puwlu engün chew ñi mülemum ta Jesus, pepufi engün ti wentru konweküfülekefulu ñi anülen Jesus ñi inafül püle. Fey ti wentru tukutuwkületuy ka küme tüngduamkületuy, fey rume llükay engün.\n36Feymew ti pu che, pefilu ñi rupan tüfachi dungu, nütramelngey engün chumngechi tañi tremolngetun tüfeychi wentru konweküfülekefulu. 37Fey kom ti pu che mülelu ta Gerasa trokiñ mapu mew, llellipufi engün ta Jesus tañi tripatuael tüye mew, rume llükalu engün am. Feymew Jesus konputuy ti farku mew fey ñi nopatuael.\n38Fey ti wentru, tati elkünutuetew ti pu weküfü, llellipufi ta Jesus ñi miyawael ta kisu engün mew. Welu Jesus werküeyew ñi müleweael kisu ñi mapu mew ka feypieyew:\n39—Wiñotunge tami pu che mew, fey nütramelputuafimi engün kom ñi chumün ta Ngünechen eymi mew.\nFeymew ti wentru amutuy, fey nütramelputufi kom ti pu che mülelu ti waria mew ti afmafal dungu ñi femün ta Jesus kisu mew.\nJayro ñi ñawe, ka ti domo idañmafilu Jesus ñi takuwün\n(Matew 9.18-26; Marku 5.21-43)\n40Fey Jesus nopatulu ti pichi lafken mew, ti pu che llowtueyew rume ayüwün mew, kisu engün am kom üngümkülerkelu. 41Feymew akuy kiñe wentru Jayro pingelu, longkolerkey ta sinagoga mew. Tüfachi wentru lukutupay Jesus ñi inafül mew, fey llellipufi ñi amuael kisu ñi ruka mew. 42Kiñe ñawe müten nierkey, mari epu tripantu puwülnielu, fey tüfa epe lalerkey.\nFey petu amulelu Jesus, kiñe trokiñ che inanierkeeyew, fey rume trawültukumekewi engün kisu mew. 43Fey rangi pu che amulerkey kiñe domo, mari epu tripantu dewma ñi kutrankülen. Kachükerkelay ñi mollfüñ, femngechi gastarkey kom ñi niekefelchi chemkün tañi kulliafiel ti pu lawentuchekelu,+ welu tüfey engün kiñe no rume tremolürkelaeyew. 44Tüfachi domo fülpay Jesus ñi furi püle, fey idakünuñmafi ñi takuwün. Feychi lelen mew müten kachütuy ñi mollfüñ. 45Feymew Jesus ramtuy:\n—¿Iney anta idañmapeenew ñi takuwün?\nFey kom ti pu che am pinolu ñi feypiael tañi idakünufiel engün, fey Pedro feypi:\n—Kimeltufe, wall püle küpalechi pu che tenfipeeymew engün.\n46Welu Jesus amul feypiley:\n—Kiñe che ta idapeenew. Ngüneduamün ñi tripan pepiluwün iñche mew.\n47Fey ti domo, ngüneduamlu ñi pepi llumumanon ñi femelchi dungu, müllmüllkülen amuy ñi lukutuael Jesus ñi inafül püle. Fey küme nentudunguy kom che ñi adkiñ mew chumngelu ñi idakünufiel ka ñi tremoltun femlu müten.\n48Fey feypieyew ta Jesus:\n—Papay, dew mongetuymi feyentulu am eymi iñche mew, fey küme duamkechi amutunge.\n49Petu ñi dungumeken ta Jesus, akuy kiñe werken feypiafilu ti longkolelu sinagoga mew:\n—Tami ñawe ta dew lay. Aporiamekekefilnge tati kimeltufe.\n50Welu Jesus allkülu ti werken ñi feypiel, fey feypifi ta Jayro:\n—Llükakilnge. Feyentunge müten ta iñche mew, fey tami ñawe ta mongetuay.\n51Fey puwlu ti ruka mew, elulafi ñi konpuael kom che, welu Pedro, Santiaw ka Juan müten kiñentrür ti ngen ñawe engün ka ti pichidomo ñi ñuke. 52Fey kakelu ti pu che kom mekey ñi ngüman ka amu wirarkümekey tati lachi pichidomo mew, welu Jesus feypifi ti pu che:\n—Ngümakilmün. Tati pichidomo ta lalay. Umawküley müten tati.\n53Kom ti pu che ayeñefi engün ta Jesus, kimfilu engün am ñi dew lan ti pichidomo.\n54Feymew Jesus nüñmafi ti pichidomo ñi kuwü ka feypifi newentu dungun mew:\n55Feymew ti pichidomo wiñomongetuy. Feychi lelen mew müten witratuy, fey Jesus werküy ñi elungeael ta iyael. 56Ti pichidomo ñi chaw ka ñi ñuke rume afmatulewey, welu Jesus feypifi ñi nütramelngenoael iney rume ñi femngechi femel tüfachi dungu.


Abraam ka Isaak | Biblia Nütram\n¿PEAFUYMI chummeken Abraam? Nierkey kiñe kuchillo, ka amuley langümafiel ñi fotüm, trokifiñ. ¿Chumngelu (chemu) am? Wüne peafiyiñ chumngechi Abraam ka Sara yall nieyngu (püñeñ).\nTukulpange, Ngünechen feypikünueyew ‘nieaymu kiñe yall’. Welu tüfa pepilfalnolu, Abraam Sara engu müna füchayngu. Welu Abraam feyentukefi Ngünechen ñi pepilün ñi femal feychi pepilfalnolu dungu. Feymu, ¿chumtuy?\nFey wüla Ngünechen femi ñi rüfngen ñi pin, rupay kiñe kom tripantu. Fey mew, Abraam nielu kiñe pataka tripantu, ka Sara aylla mari tripantu, nieyngu kiñe yall, Isaak pingekefuy. ¡Ngünechen femi tañi pin!\nWelu Isaak doy tremlu, Jewba küpa kimi chumlen Abraam ñi mupiltun. Feymew mütrümfi: ‘¡Abraam!’ Ka Abraam llowdunguy: ‘¡Faw mülen!’ Feymew Ngünechen feypi: ‘Nünge tami fotüm, tami kiñen fotüm llemay, Isaak, ka amunge chi fütra wingkul iñche pengelelayu. Üye mew langümnge tami fotüm ka wülnge chalintükun reke.’\nTüfachi dungu ¡müna weñangkueyew Abraam, Abraam rume piwkeyefuy tañi fotüm! Ka tukulpange, Ngünechen dew feypikünufi Abraam ñi pu yall ñi mongeleam Kanaan mapu mew. Welu lafule Isaak, ¿chumngechi rupayafuy tüfachi dungu? Abraam kimlay, welu petu feyentuniefi Ngünechen.\nPuwlu engu ti fütra wingkul mu, Abraam trarikünufi ta Isaak, ka elkünufi wente llangüll (altar) mew, kidu ñi dewmael. Fey mew, nentuy ti kuchillo ñi langümal ñi fotüm. Welu pürüm (pür) mu, Ngünechen ñi werken küme püllü mütrümfi: ‘¡Abraam, Abraam!’ Ka Abraam llowdunguy: ‘¡Faw mülen!’\n‘Wedalkakifilnge, ka chem no rume ti weche wentru,’ pi Ngünechen. ‘Dew kimnien eymi nieymi mupiltun iñche mu, nünakümlaymi tami fotüm, tami kiñeñ fotüm, iñche mu.’\n¡Müna küme mupiltun nierkey Abraam Ngünechen mu! Kidu feyentukey chem dungu no rume pepilfal-lay Jewba mew, ka Jewba wiñomongeltuafuy Isaak rangi lachi che. Welu Ngünechen rüf ayülafuy Abraam ñi langümafiel Isaak; kidu keltakünufi kiñe ufisa pichike anümka mew, ka feypifi Abraam: ‘Chalintükuafimi feyti ufisa, welu Isaak no.’


Pablo ñi farku ñamkoni Malta wapi mu | Biblia Nütram\nMontuyngün kiñe wapi mew\n¡ADKINTUNGE, chi farku petu ñamkoni! ¡Petu teyfuy! ¿Pefimi tati pu che ñi ütrüftükuluwkülen ta pu ko mew? Kiñeke dew (chay no) puwküley engün tati inaltu lafken mew. ¿Mülepey may Pablo üye mew? Peafiyiñ chem ñi rupameken ta Pablo.\nTukulpange, Pablo epu tripantu presuniengey Sesarea mew. Fey mu tukungeyngün Pablo, ka kakelu presulelu kiñe farku amualu ta Roma waria mew. Inafül kiñe wapi (isla) Kreta pingelu, kiñe küfküfkülechi fütra kürüf lefyawüleyew engün. Tati pu wentru pepi ngünelafingün ti farku. Antülelu pepi pelayngün chi Antü, ka punkülelu (trafialelu) pepi pelayngün chi wangülen. Af mew, rupalu fentren antü wüla, tati pu amulelu farku mu dew montunoalu trokiwingün.\nFey mew Pablo witrapüray ka feypi: ‘Kiñe no rume ta eymün mew ñamümlayaymün (ñapümlayaymün) tamün mongen; tati farku müten llümkonay (llafkonay). Trafia küpay Ngünechen ñi werken püllü iñche mew ka feypienew: “¡Llükalekilnge, Pablo! Müley tami mülepual feychi ngünenielu tati pu Roma che, Sesar pingelu. Ka Ngünechen kom montulafi tati mülelu eymi engün ti farku mew.”’\n¡Dew rupalu mari meli antü ñi amulen ti küfküfkülechi fütra kürüf, rangipun mu, tati pu marineru ngüneduami engün tati lafken müte llüfüngelay (alükonlay)! Llükaleyngün ñi traftralofal kiñeke fütrake kura dumiñ mu, fey mew ütrüftükuyngün tati angkla. Wünmalu pefingün kiñe inaltu ngüyon tripalechi inaltu lafken. Adüwlu engün ñi yenieafiel tati farku inaltu lafken üyew.\nFey mu, püllepulu (püchü tripalepulu) ti inaltu lafken mew, tati farku puwi chew ñi wirkolemumchi kuyüm, fey anükonkülewepuy. Tati rew (ola) lafken rume (mütre) newentu litraflitrafngepulu tati farku mew, ka amuy ñi teyfukawal. Tati elfalkülelu, tati kapitan ngünenielu tati pu soldaw, feypi: ‘Kom tati kim weyül-le, weyülmün tamün puwael ta mapu mew; fey kakelu kay ütrüftükuluwaymün ta pu ko ñi inaleael, ka püneaymün nüleftripachi trafla ti farku mew tamün kenayam (kenkenam).’ Femngechi femi engün, ka tati epu pataka regle mari kayu che mülefulu farku mew, akuyngün tati inaltu lafken mew ka montuyngün, chumngechi feypikünulu ti werken püllü.\nTati wapi Malta pingey. Tati pu che rume kutranpiwkechen ngeyngün, ka kellufi tati pu mülefulu farku mew. Liflu ti antü, Pablo elkünungetuy ka farku, ka yengey Roma waria mew.\nHecho 27:1-44; 28:1-14.


¡Maneluwafuymi tami Wenu Chaw mu! | Pu mapuche ngealu | JW.ORG\nPAPELTUAFUYMI cree de las llanuras (alfabeto latino) francés inglés mapudungun mohawk navajo oyibua septentrional (alfabeto latino) piesnegros\n“Fütra Chaw müten dewmayefi kom pu che.” (LONGKO JOSE)\n1879 tripantu püle, ti longko Jose weda duameleyew tati pu awtoridad, feymu feypi: “Küpa allküwelan re feypin müten. Lladkülkakeenew ñi tukulpayal kom ñi feypikünungeel, welu ñi femtripanoel”. Tüfachi longko tuwün-ngey Katalechi Yu pingechi trokiñche, Norteamerica mapu mu.\nFentren pu mapuche America mapu mu duamniey ta manelfalngechi che ñi kelluaetew. Tüfa ta kiñe, Kidulechi Wentru pingelu Teton Sioux lof mu tuwlu feypi: “Ngüneduamün ta kiñe wentru feypikünule kiñe fütra dungu, ngelay ñi maneluwal kidu mu müten ñi femtripayal tüfa”.\n¿Iney mu rüf maneluwafuiñ ñi küpalal nor dungu kom pu che mew? Taiñ Wenu Chaw mu llemay maneluwafuiñ.\nKIDU MÜTEN WECHURPUKEY ÑI DUNGUN\nElchen dungulelkefi tati pu che, ka tañi feypikünufiel, kiñe lifru mu wirikonküley (2 Timotew 3:16, 17). Biblia mu kidu feypikünuy ñi wekünutuafiel kom dungu (2 Pedro 3:13). Taiñ Wenu Chaw turpu ngoymakelay tañi feypikünuel. Tañi trokiñche mu feypi: “¿Ngoymakünupeafuy may kiñe domo tañi moyol püñeñ, ka kutranpiwkeyelayafuy tañi püñeñ kidu ñi choyüel? Tüfachi pu domo upefule rume, welu may, iñche ngüyünentulayaeyu” (Isaías 49:15). Tati longko Jose feypi: “Kimeltungekeiñ ñi feyentual ta Chaw Ngünechen kom ñi adkintukeel ka ñi allkütukeel, ka turpu upekelay”.\nTaiñ Fütra Chaw kidu tukuleluwi ñi üy taiñ eluaetew maneluwün. Kidu ta “Jewba, tati Dewmalu [...] ti Mapu” (Isaías 40:28). Tati üy Jewba feypiley “Kidu Femkey ñi Femürpual”. Chaw Ngünechen femkey kom ñi duamniengeel ta femtripayal ñi feypikünuel, feymu niey tüfachi üy. ¿Chem mu manelfali ta Chaw Jewba?\n¿CHUMNGELU MANELUWAFUIÑ TAIÑ WENU CHAW MU?\nPiwkeyen: Chaw Ngünechen fente piwkeyekeeiñmu, feymu elueiñmu tati Mapu. Geronimo, kiñe longko Apache, feypi: “Tati antü pañütulenew, tati kürüf nengümnengümtuenew, ka tati anümka chellkomtukeenew chumngechi ñi femngekeel kakelu pichike mapuche. [...] Chew rume amuafun ka küme duamküleafun”, pi. Taiñ wenu Chaw piwkeyefi kom tati pu che chem tuwün-ngeafuy rume, feymu wechunentuay tañi feypikünuel. Biblia ta feypi: “Jewba küme piwkengelu kay, fentepuwkelay tañi nor piwkeyen, ka fentren pu küpanche rupale rume, tañi manelfalngen aflayay” (Salmo 100:5).\nKimün: fentren ñidolkülechi wentru küpa kellukefingün tati pu duamtunielu, welu kimlay ñi chem chumal engün. Welu Chaw Jewba, kidu tañi kimün mu, elukefi ñi duamnieel kom tati nielu mongen (Salmo 145:16). Kiñe longko pu dakota mu tuwlu, Witralechi Oso pingelu, feypi: “Tati kuwü dewmafilu ti Mapu, kafey dewmafi tati che ñi müleal tüfa mu”. Biblia feypi: “¡Awem Jewba, rume fentreley tami dewmael! Kimün mu kom dewmafimi. Tati Mapu apoley tami dewman mu” (Salmo 104:24). Chaw Dios tañi kimün mu maneluwafuiñ ñi femtripayal taiñ feypikünuetew.\nNor dungu: tati longko Jose, feypi: “Fütra Chaw müten dewmayefi kom pu che”. Feymu llemay maneluwafuiñ taiñ Wenu Chaw ñi norümafiel kom pu che ñi wedake dungu. Biblia feypi Chaw Dios mu: “Nor dungu mu amukelu am kom tañi rüpü” (Deuteronomio 32:4). Kafey kimnieiñ taiñ Fütra Chaw “tañi dullitunienofiel [ngümintunobel] kiñeke che müten ti pu kakelu mew. Chuchi tuwünchengeafuy rume, llowkefi kom tati feyentunieetew tati eluwkülelu ñi femael küme dungu” (Hecho 10:34, 35). Chaw Dios nor dungu femkelu kay, manelfali ñi femürpual tañi feypikünuel.\nPepiluwün: kiñeke ñidolkülechi wentru küme piwkengeyngün, welu puwlay ñi pepiluwün tañi kellucheal. Welu may, Chaw Ngünechen kom pepiluwün-niey. Kidu feypikey tati pu wangülen mu: “Pürakintumün kallfü wenu mew. ¿Iney am ta dewmay kom feychi dungu? Feychi entukelu ñi rakingen mu tati pu wangülen, kiñe trokiñ weychafe reke, ka kom mütrümkefi tañi üy mew. Fütra pepiluwün-ngelu am ka afmatufali ñi newen, fey kiñe no rume ñamkülelay” (Isaías 40:25, 26). Feymu Chaw Dios tañi nieelchi pepiluwün, rakiduamelkeeiñmu ñi rüf femürpual tañi feypin.\nChaw Ngünechen piwkeyechekelu, kimün-nielu, nor dungu femkelu ka pepiluwün-nielu, feymu maneluwafuiñ ñi femtripayal tañi feypikünuel. Tati Longko Ülmen Salomon feypi: “Kom femtriparpuy tañi feypikünuel” (1 Reyes 8:56).\nCHAW DIOS, ¿CHEM DUNGU FEYPIKÜNUEIÑMEW?\nChaw Jewba, tati Itrokom Dewmalu, elfalkünufi tañi Fotüm Jesus ñi ngünenieal, fey norümafi kom pu che ñi weda dungu. Jewba feypi: “¡Ngüneduamfimün! ¡Iñche tañi sakifielchi poyekeetew! Tañi dulliel, ñi ayüwülkeetew. Elufiñ tañi newen. Kidu nor dungu eluafi tati pu trokiñche” (Isaías 42:1). Tati Longko Ülmen elkünulu Chaw Ngünechen kelluafi kom pu che, tati pu kutrankawkelu kütu. Biblia feypi ta Jesus mu: “Kidu [...] montulpe tati fillalelu ñi pu yall, ka apümkape tati ngünenkachekelu. Kidu montulafilu kay tati fillalelu llellipumekelu ñi kellungeal, kafey tati kuñifallkülelu ka iney rume nienolu tañi kelluaetew” (Salmo 72:4, 12).\nEllaka mu, taiñ Wenu Chaw kiñe küme mülewe elkünufi ti Mapu ñi küme feleal. Biblia ta feypi: “Angkümüñmangetuay engün tañi külleñu, fey ngewelayay ta lan, ngüman no rume, eyütun no rume, kutrantun no rume. Itrokom tati mülekefulu am ta kuyfi dew ta mülewetunolu”. Fey pichiñma mu femtripayay tañi ayükeelchi dungu. ¿Maneluwpeafuymi may ta Wenu Chaw ñi feypikünuel? Kidu feypi: “Tüfa ta rüfngechi dungu ka feley tañi manelngeael” (Apokalipsi 21:4, 5).\nMANELUWNGE TAMI WENU CHAW ÑI KIMÜN MEW\nChaw Jewba feypi: “¡Ngüneduamniefulmi iñche tañi werkün dungu! Fey tami tüngün kiñe lewfü reke feleay, ka tami nor dungu tati lafken ñi rew reke feleay” (Isaías 48:18). Tami Fütra Chaw kimeltuafeymu küme yeal tami mongen. Chillkatufilmi ta Biblia, kimaymi chumngelu tami mülen Mapu mu, chumngechi küme yewküleal kakelu che engu, ka chumngechi tami ayüwküleal (Miqueas 6:8; Luka 6:27-31; 11:28).\nElchen wiñoldungulelkeeiñmew fillke ramtun tati pu che ñi kimnoel, kiñeke tüfa: ¿Chumngelu (chemu) kutrankawkey ti kümeke che? ¿Chumletukey tati layechi pu che? ¿Wiñomongetuayngün tati pu layelu?\nChaw Ngünechen afkentu pengelkey ñi manelfalngen. Feymu, kidu am tami piwkeyekeetew, ¿eluwaymi tami doy kimal kidu mu? Pu Dungukelu Iney Ngen Jewba ayüwküleayngün tami kimeltuaetew Biblia ñi rüf kimeltukeel. “Maneluwnge Jewba mu ka kümeke dungu femnge [...]. Penge tami doy fütra ayüwün Jewba mu, fey kidu eluaeymu tami piwke ñi ayükeel” (Salmo 37:3, 4).\nChaw Ngünechen elufi kom pu che kiñe küme mülewe\n¿Chumngechi nütramkakey ta Biblia tati pu che ñi dewmangen mu? ¿Chem werkün dungu Ngünechen elufi ti wünen kurewen?\nWirin dungu Chumngechi entual fillke papel ¡Maneluwafuymi tami Wenu Chaw mu!\nAudio Chumngechi entual audio ¡Maneluwafuymi tami Wenu Chaw mu!


Doy newen-ngechi wentru: Ti kues Sanson | Biblia Nütram\nDoy newen-ngechi wentru\n¿EYMI kimfimi iney pingey tati doy newen-ngechi wentru ta mongelekefulu? Kiñe kues ngey, Sanson pingey. Jewba elufi newen ta Sanson. Petu ñi choyün-ngenon, Jewba feypifi ñi ñuke: ‘Pichin (püchün) mu nieaymi kiñe wentru püñeñ. Kidu longkolealu ñi montulafiel pu Israel che filisteo mu.’\nTati pu filisteo wedache ngey engün mülelu Kanaan mapu mew. Fentren awkafe (weychafe) niey, ka wedalmekefi tati pu Israel che. Kiñechi mew, amupulu Sanson chew müley pu filisteo, tripay kiñe fütra trapial (fücha peñi) nawnawi kidu mew. Welu Sanson langümfi chi trapial ñi kuwü mew müten. Ka langümfi patakakechi wedake filisteo.\nFey wüla Sanson ayüfi kiñe domo, Dalila pingelu. Pu longkolelu filisteo mu feypifi Dalila: ‘Kiduke wentru ñi eluafiel kiñe warangka kiñe pataka moneda plata, feypimuliñ chew tuwi Sanson ñi fütra newen.’ Dalila ayüfi kom ti moneda plata. Rüf weniyelafi Sanson, ka Ngünechen ñi pu che. Feymew Dalila amuley ñi ramtukafiel Sanson: ‘¿Chew am tuwi tami fütra newen?’\nAf mew, Dalila entudungufi Sanson ñi elkanielchi dungu ta chew tuwi ñi newen. ‘Turpu katrüñmangekelan tañi longko,’ pi. ‘Choyüngelu iñche, Ngünechen dullienew (ngümintuenew) tañi sakin kona ngeal, nasareo pingelu. Katrüñmangeli ñi longko, ñamümafun tañi newen.’\nFeley, Dalila allkütulu tüfa, trürümelfi Sanson ñi umawtual ñi luku mew. Feymew mütrümfi kiñe wentru ñi konpayal ñi katrüñmayafiel ñi longko. Nepelu Sanson, ñamümi ñi newen. Pu filisteo konpuy, ka nüngepuy. Nentuñmangey ñi epu nge, ka ñi konayengeal.\nKiñe antü, pu filisteo fütra kawiñ (ayün-ngechi trawün) nieyngün ñi poyeafiel ñi dio Dagon, ka nentufi Sanson karsel mu ñi ayentuafiel kidu. Feymew, Sanson ñi longko wiño tremtuy. Sanson feypifi kiñe pichi wentru, ñi yenieetew ñi kuwü mew: ‘Fülümpuafen ñi nüafiel feychi fütra orkon (poste) newentungelu chi alüpürachi ruka mu.’ Feymew, Sanson ngillatufi Jewba: ‘Eluen newen,’ pi. Ka nüfi ti epu fütra orkon. Fey wüla wirari: ‘Eluñmaen tañi layal pu filisteo engün.’ Müley küla warangka filisteo ti kawiñ mu, ka lloyükünuwlu Sanson fente epu fütra orkon, ti alüpürachi ruka llangodnagi, ka langümfi kom tüfachi wedake che.\nJueces, kapitulo 13-16.\nTAMI KIMAFIEL BIBLIA ÑI PU CHE\nTami kimafiel Biblia: Sanson\nKimürpunge chem elukeeyew newen ta Sanson.


Zuam MapsUrbe | mapsurbe\nPengekenchi waria: Santiago de Chile ñi Mapuche azkintun\nWünelu inaramtufe: Olivia Casagrande\nKellukelu: Claudio Alvarado Lincopi; Roberto Cayuqueo\nMapsUrbe tüfa ta kiñe adkünundungu konünküleal ka kelluael tati pu Mapuche wechekeche mülepalu Santiago de Chile mew tañi entudunguael ñi mongen, taiñ doy küme inaramtuafiel mapuche mongen, ñi rakiduam kiñe fütra waria petu tremkelu, chew ta pu mapuche petu üdengelu, chew ta petu ellkawküley tüfa ka.\nPu mapuche ñamaumlu tañi mapu, amutukeingün fütrake waria mew. Feymew ta fentren mapuche mülekey doy pofrelechi trokiñ waria mew, Temuco ka Santiago mew, chew ta tüfachi pu che anüpaygün ka trokiñwariakeche ngetuyngün ka, fantepu mülepayngün pu wingka engün. Fewla müley ta kiñe wedungu “Mapurbe”, femngechi pingekey pu mapuche wechekeche müley inaltu waria mew. “Mapu” ka “urbe” (waria), tüfa feypi ta David Aniñir.\nMapurbe feypi: Pu wechekeche müleyngün rangitu mew: WARIA ka MAPU, femngechi nütramkakeyngün tañi pu che ñi kütrankawün amutulu ñi kuifi mapu mew. Welu tüfachi dungu mew tüfachi pu che dewmakeyngün kake küdaw waria mew taiñ ñamnoael ñi mapuche duam. Ka weichan witrapurafi pu wechekeche. Santiago waria kaletukey pu mapuche ñi müleam, ñi rakiduam, tukulpadungu, kuifike piam, nütramkan petu mülelu waria mew.\nTüfachi küdaw mew pelngeay kom tüfachi dungu ellkawkulelu, femngechi adkintukunuay Santiago, dewmangekeay we waria pu wechekeche ñi mongen dungu mew. Pu wekeche entuaingün tañi kisu rakiduam tañi dewmayael tüfachi duam.\nKimeltuwe küpa kudawi tüfachi duam itrokom mew, feymew ta müleay epu dungu pelngeael tüfachi küdaw (Santiago mew diciempüre küyen mew 2018 tripantü mew, fey wüla Europa püle wechualu 2019 tripantü); kiñe fütra trawün mew nütramkayael chumngechi amukeay ka chumngechi tripayay tüfachi inaramtukuwün Manchester Universidad mew; müleay kiñe lifru pu wechekeche entualu.


Romanu 6 ARNNT - ¿Chem piaiñ am? ¿Amulepeay may taiñ - Bible Search\nRomanu 5 Romanu 7\nDew laiñ reke ta yafkan mew\n1¿Chem piaiñ am? ¿Amulepeay may taiñ yafkameken femngechi taiñ doy kutranpiwkeyeaetew ta Ngünechen? 2¡Femlay llemay! Iñchiñ ta dew laiñ reke tati yafkan mew, ¿fey chumngelu am ka mületuaiñ tati yafkan mew? 3¿Kimlaymün anta eymün, kom iñchiñ fawtisangelu Cristo Jesus mew, femngechi kiñewkületuiñ kisu tañi lan mew? 4Taiñ fawtisangen mew rüngalngeiñ reke ta Cristo iñchiñ, ka dew laiñ reke taiñ wiñomongetuael, fey taiñ nietuael we mongen nienolu yafkan chumngechi ta Cristo wiñomongetuy Chaw tañi fütra pepiluwün mew.\n5Rüf kiñewliyiñ ta Cristo iñchiñ kisu tañi lan mew, ka femngechi kiñewayiñ ta kisu iñchiñ kisu tañi wiñomongetun mew. 6Fey kimnieiñ tati kuyfi mongen taiñ niekefel, dew langümngey reke feychi lalu kürus mew ta Cristo, femngechi aftuay taiñ yafkafechengen ka ngewelayay taiñ ngünenieaetew ta yafkan. 7Fey kiñe che ta dew layüm kuyfi mongen mew, ngünekelaeyew ta yafkan.\n8Iñchiñ dew laliyiñ reke ta Cristo iñchiñ, feymew maneluwküleaiñ ka femngechi taiñ mongeleael ta Cristo iñchiñ. 9Kimnieiñ ta Cristo ñi dew wiñomongetun, fey ka wiñome lawelayay, tati lan dungu am niewenolu pepiluwün ta kisu mew. 10Feymew ta Cristo, feychi lalu, kiñe rupa müten ta lay tañi apümtuafiel tati yafkan, fey wiñomongetulu, mongeletuy tañi tuteafiel ta Chaw Ngünechen.\n11Ka femngechi, eymün ta lalu reke trokiwkülemün tamün yafkawenoael, welu may Ngünechen mew tamün mongeletuael, tamün kiñewkülen mew ta Cristo Jesus eymün. 12Feymew, elukefilmün ta eymün tati yafkan ñi amul ngünenieafiel tamün afachi kuerpu, femngechi tamün müngeltunoafiel ñi ayütukeel ta kuerpu. 13Chalintukukilmün tamün kuerpu ta yafkan mew ñi femael wesake dungu. Eymün feleymün tati layechi che reke, welu ka wiñomongetulu, feymew chalintukuwmün ta Ngünechen mew, tañi femael kümeke dungu. 14Fey ta famngechi tati yafkan niewelayay ta pepiluwün eymün mew, eymün am ngünenienoetew tati ley dungu, welu may ngünenieeymünmew Ngünechen ñi piwkeyechen.\nKiñe adentun dungu nentungey tati püresulelu mew\n15Ka wiñome feypian: Moyse ñi ley dungu ngüneniewelaeiñmew, welu may Ngünechen tañi piwkeyechen. Feychi dungu mew, ¿amulepeay may taiñ femael wesake dungu? ¡Femlayaiñ llemay! 16Eymün küme kimnieymün chalintukuwülmün tamün püresukonangeael kiñe ülmen wentru mew tamün müngeltunieafiel, eymün rüf mew püresukonangeymün, fey feley tamün müngeltuleael. Ka femngechi müngeltuniefilmün ta yafkan, yeaeymünmew ta lan dungu mew, welu müngeltuniefilmün ta Ngünechen nieaymün ta lif mongen. 17Eymün ta kuyfi mew püresukona reke felekefuymün tati yafkan mew, welu Ngünechen ñi fürenechen mew, fewla müngeltuymün kom piwke mew tamün küme kimeltungeelchi dungu. 18Fey dew lifreletuymün tati yafkan mew tamün püresuniekefetew, fey eymün ta eluwkületuymün tamün nieael lif mongen.\n19Famngechi dungupen tamün doy küme kimafiel tüfachi dungu. Fey ta kuyfi mew chalintukukefuymün tamün kuerpu tati wesake illutun dungu mew, femngechi tamün femael wesake dungu, fey fewla feley tamün chalintukuael tamün kuerpu nor dungu mew, femngechi tamün nietuael lif mongen. 20Feychi eymün petu püresukonalelu reke tati yafkan mew, kiñe nor dungu no rume ta niekelafuymün tamün mongen mew. 21Chem no rume kümelkalaeymünmew tamün kuyfi femkefelchi wesake dungu, fey fewla yewentukukefimün. Kom tüfachi dungu ta re lan dungu müten. 22Welu fewla lifreletuymün tati yafkan mew tamün püramyeafiel ta Ngünechen, famngechi tamün nieael lif mongen ta Ngünechen mew, ka tamün nieael rumel mongen. 23Tati yafkan ñi wülkeel re lan dungu müten, welu Ngünechen wülkey tati rumel mongen, Cristo Jesus mew, iñchiñ taiñ Ñidol.


Wekimün Chilkatuwe - Püroyekto\n"Kiñe chilkatuwe ruka ta pu williche wekeche pu machulla mew mülelu".\nWekimün chilkatuwe ta kiñe küdaw nielu ta küme yenierpual ta doy küme mongen ta pu williche wekeche, tañi pu reñma, ka tañi pu machulla mew. Tüfachi küme mongen ditungeay epuñpüle trapümngele ti wingka kimün ka ti williche kimün, adümkantungele ta construcción de conocimientos ka aprendizaje por proyectos pingelu.\nWekimün tüfachi küdaw ta tripay Konsejatu Chafün Williche Chilwe ka Universidad Príncipe Eduardo de Canadá mapu mew mülelu (UPEI pingey inglés kewün mew), fey konkülelu epuñpüle trapümngelu tüfachi kimeltun dungu ka williche machulla ñi küme mongen dungu, newentunieal williche ñi kishu ñi tuwün mew, ka tañi doy küme mongen yenierpual ta pu williche kishu ñi mapu mew.\nTüfachi pu adümchefe Chilwe wapi mew mülelu konküley fillke especialista kimnielu tañi williche kimün, williche kewün, williche ñi mapu, williche ñi küdaw, derechos humanos, tüngpiwkelen kimeltun dungu ka williche ñi küme mongen dungu. Chuchi ta kiñewün küdawkülelu Canadá pu adümchefe engu, Dra. Kate Tillezcek pingey, üne yempüramnielu tüfachi küdaw dungu.\nChumuechi tañi kimeltungeken: Wekimün konküley ta williche ñi mapu mew. Tüfachi kimeltun dungu epu trokiñ küdaw niey: kiñe trokiñ Wekimün chilkatuwe ruka mew küdawngekey, chew ta pu chilkatufe laboratorio mew ka sala de sitio mew longkontukukeyngün. Kangelu trokiñ pu chilkatufe ñi machulla mew küdawngekey, fey mew ta pu adümchefe amukeyngün pu chilkatufe ñi mapu mew.\nTüfa mew entufinge tüfachi küdaw dungu.\nWekimün püroyekto ñi trokiñ mapu: Alao wapi (Kinchao komuna müley), Apiao wapi (Kinchao komuna müley), Kailin wapi (Kellon komuna müley), ka ti Koldita mapu (tüfaci mapu konküley Yaldad mapu, Inkopülli mapu, Trinkao mapu, Kokawke mapu, Koldita wapi, Liw Kura mapu, Tweo mapu, Chaywao mapu ka Inio mapu).\nTüfachi epu warangka mari kechu konchi tripantu mew, Wekimün chilkatuwe nülaniey epu pürogürama tüfachi tripantu, chuchi ta ditungeal ta küme mongelerpual ta che, tüfachi pu che amulnierpuay ta Küme mongen dungu ka kimeltun dungu.Tüfachi epu pürogürama Salud Intercultural y Desarrollo Sustentable pingey, kangelu pürogürama Educación Intercultural Bilingüe y Desarrollo Sustentable pingey.\nTüfachi pu pürogürama mew doy inakonay kake pürogürama, Wekimün chilkatuwe ta doy yafükonle ka inakonle ta institucionalidad educativa del Estado de Chile pingelu.


Matew 1, Ngünechen ñi Küme Dungu (ARNNT) | The Bible App\n18Fey famngechi choyüngey ta Jesucristo: Maria, Jesus tañi ñuke, Jose engu dew eludunguniewürkey tañi kureyewael,#1.18 Maria, Jesus tañi ñuke, Jose engu dew eludunguniewürkey tañi kureyewael: epu che eludunguwiyüm ñi kureyewael feley ñi mupituael tañi eludunguel engu, fey ngelay tañi wüdatuael engu. welu petu tañi kureyewnon engu, Maria kimuwi tañi niepüñeñkülen tati Lif Küme Püllü tañi pepiluwün mew. 19Fey Jose, Maria tañi fütayeaelchi wentru kiñe rume nor piwke wentrurke, fey ayülay tañi yewelkayafiel ta Maria, feymew rakiduami tañi ellka elkünutuafiel. 20Fey Jose dew rakiduamlu tañi femngechi femael, feymew Ñidol tañi kiñe werken püllü pewfaluweyew ta pewma mew, ka feypieyew: “Jose, David tañi yomelche, ngünewkilnge tami kureyeafiel ta Maria, tati Lif Küme Püllü ñi pepiluwün mew nieay tañi püñeñ. 21Maria ta nieay kiñe wentru püñeñ, fey Jesus#1.21 Ebrewdungun mew ti üy Jesus “montulkey” kam “ñidol ta Montulchefe” pin ürke. pintukulelafimi tañi üy. Famngechi feypingeay kisu am montulafilu tañi trokiñche ñi yafkan mew.”\n24Feymew Jose trepelu tañi pewma mew, kom femi chumngechi tañi feypietew tati werken püllü, fey kureyefi ta Maria. 25Welu kurewen reke kudulay engu dew nielu wüla ñi wünen#1.25 Kiñeke kuyfi wirin mew ngelay: “wünen”. püñeñ ta Maria, fey Jose, Jesus pintukulelfi ti pichiche ñi üy.\nស្វែងយល់បន្ថែមទៀតអំពី Ngünechen ñi Küme Dungu\nស្វែងយល់ Matew 1 តាមខគម្ពីរ


Tañi papeltufiel Biblia, ¿chumngechi kelluafenew? Trokiñ 2: Adümnge tami ayüwünkechi papeltuafiel ta Biblia | Pu wechekeche ñi ramtukeel\nPAPELTUAFUYMI afrikáans albanés alemán amárico armenio azerí baulé becol birmano bislama camboyano catalán cebuano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés citonga coreano criollo de las seychelles criollo haitiano criollo inglés de Belice croata danés endebele de Zimbabue enzema eslovaco esloveno español estonio feroés finlandés fiyiano fon francés ga galés georgiano griego guaraní gun hausa hebreo hiligaynon hindi hmong (blanco) holandés húngaro iban ilocano indonesio inglés islandés isoko italiano japonés kazajo kazajo (alfabeto árabe) kikamba kiluba kiniaruanda kirguís kirundi lengua de señas ecuatoriana lenguaje de señas brasileño lenguaje de señas peruano lenguaje de señas ruso lingala lituano malayo malayálam maltés mam mambue-lungu mapudungun mingreliano mongol more nepalés noruego oromo pangasinán persa polaco portugués de Brasil portugués de Portugal rarotongués rumano ruso samoano sango sena serbio (alfabeto cirílico) serbio (alfabeto latino) setsuana shona suajili sueco tagalo tahitiano tai telugu tetun dili tigriña tongano turco twi tártaro ucraniano uhobo uzbeko uzbeko (alfabeto latino) valenciano vietnamita waray-waray yoruba zulú árabe\nKiñe pichi weche Will pingelu, feypi: “Biblia afeluwün-ngelu trokingeafuy. Welu kimnolmi chumngechi papeltuafiel ta Biblia, femngechi rakiduamafuymi”.\nÑi doy ayüfalngeal tami papeltufiel Biblia, ¿chem chumafuymi? Tüfachi trokiñ kelluaeymu.\nAyüfalngepe tami papeltufiel Biblia\nAmulepe tami doy kimal\nFey tüfa femafuymi ñi doy ayüfalngeal tami papeltufiel Biblia.\nDullinge kiñe rupan dungu mülelu Biblia mu ka ngüneduamfinge. Eluwafuymi ñi estudiayafiel ñi rupan Jesus tañi mongen mew. Kafey konafuymi jw.org ka dulliafuymi kiñe afmatufalchi papeltun ñi allkütungeal.\nPapeltufinge tati nütram. Kidu papeltuafuymi. Kafey newentun dungun mu kiñentrür papeltuafuymi tami pu familia kam tami weni emün.\nInayafuymi tüfachi kiñeke ngülam:\nDibujakünuafuymi ti nütram, femngechi ñi kimngeam chumngechi ñi rupan tati dungu. Wirintukunge chem rupamekey kake dibujo mew.\nPapeltufilmi kiñe che mu poyekefilu ta Jewba, wirintukunge ñi chumngen ka chem ñi femün. Ka wirintukunge chumngechi ñi kümelkangen engün.\nRakiduamaymi tami nütramkamekefiel reke feychi che tripalu ti nütram mew. Küme rakiduamnge ti nütram mu ka feypiaymi fillke dungu ñi rupan.\nRakiduamnge kiñe che mu wedakünulu ñi femün, fey ramtuwnge: “¿Chem rupayafuy küme femfule?”. Rakiduamnge feychi Pedro “kimlafiñ ta Jesus” pilu (Marku 14:66-72). Pedro femngechi weda femnofule, ¿chem rupayafuy?\nAyülmi, ka femafuymi tüfa: wirintukunge tami ngüneduamfiel tati nütram mew ka tami chumngentufiel. Ka wirintukunge tami kimürpuel chi nütram (Romanu 15:4).\n¡Tami papeltufiel Biblia doy ayüfalngepe!\nNgüneduamülmi kom ñi nüwkülen ti nütram mu, falinke dungu kimafuymi. Kiñeke mu kiñe kam epu palabra falin dungu kimeltuafeymu.\nTrürümfinge ñi feypin Mateo 28:7 ka Marku 16:7\nMarku ñi feypin, Jesus tañi pu discipulo tañi peaetew ka “Pedro” kütu.\nTüfey: Marku ngelafuy pewfaluwlu Jesus, Pedro peno feypieyew.\nFalin dungu: Jesus ayüy ñi wiño petuafiel ta Pedro, fey Pedro kimlu tüfa, ¿chumngelu tüngduamnagi? (Marku 14:66-72). ¿Chumngechi pengeli Jesus Pedro tañi rüf weningen? Ayülmi küme weni ngeal, ¿chumngechi inayentuafuymi ta Jesus?\nKüme ngüneduamfilmi ti nütram, doy ayüwülaeymu tami papeltufiel ti Biblia.\nBonnie feypi: “Kiñeke mu dulliken kiñeke capitulo ñi doy küme ngüneduamafiel. Femngechi femün mu, doy küme longkontukuken ka doy küme adümkefiñ. Weke dungu kimürpulu iñche, pürapa piwkelkeenew”.\nTimoteo feypi: “Estudiafiñ ti lifru Rut pingelu, fey konün Watchtower Library ñi doy kimafiel chem ñi wirikonkülen ti lifru mu. Müna kümeafuy kom che ñi ngüneduamafiel Watchtower Library. Iñche müna kelluenew, fewla tañi papeltufiel Biblia doy ayüfalngey”.\nIsabel: “Kiñentrür papeltuafiel Biblia taiñ familia kam weni iñchiñ, rume ayüwün-ngey. Fey dungukeiñ ka femkantukeiñ chumün tati pu che tripalu ti nütram mu. Kafey müna ayüfiñ tati fillke afmatufalchi papeltun ñi allkütungeal, mülelu jw.org mu. Tüfachi afmatufalchi papeltun kellukeenew ñi doy küme adümafiel ti nütram”.\nPu wechekeche ñi ramtukeel Wechekeche\nFillke rulpadungungeelchi Biblia, weke teknologia, fillke kellun, ka kakelu dungu kelluaeymu tami doy ayüwmayal tami papeltufiel Biblia.\n¿Chumngelu am müley tami chillkatual ta Biblia?\nWerkülelngeal Werkülelngeal Tañi papeltufiel Biblia, ¿chumngechi kelluafenew? Trokiñ 2: Adümnge tami ayüwünkechi papeltuafiel ta Biblia\nTami chillkatuafiel Biblia


Gellupuwe ruka kuyfi Lazareto de San Vicente de Paul ka Anfiteatro Instituto de Anatomía U. de Chile – Independencia Patrimonial\nGellupuwe ruka kuyfi Lazareto de San Vicente de Paul ka Anfiteatro Instituto de Anatomía U. de Chile\nChew mülen: Santos Dumont Nº 991\nChemgen: Monumento Histórico.\nChi lawentuwe fütxa ruka San Vicente de Paul koni ñi zewmagen 1872 mew fei nülagei wula 1875 mew. Llitulu mew pu hermanas de la Caridad güneniekefuy, fei egün tukufigün zoi fütxa lepütuwe mew chi gellupuwe ruka fei felerpuy fanten mew. Kimfalkülei ñi zewmagen cruz latina ñi az kechilelu ka ñi pu aifiñke vitrales ka ñi puerta fente kume az rüpültulelu ñi mamüll. Monumento Histórico Nacional pigetuy 12 enero mew 1981 mew, chi decreto supremo Nº 73 mew.\nChi Anfiteatro, ka fei koni ñi nülagen 1922 mew, fei ñi kimelgeam cátedra de anatomía ka ñi niegeam kom chemkün ñi zuamniegen ñi kemeltugeam feichi zugu. Feichi wenu amulruka mütem witxalewei rupalu feichi fütxa lüpümtun mülelu Escuela de Medicina mew 1948 mew. Kimfalkülei ñi zewmagen epe chinküz kechilelu nielu kuyfike fill zewman mamüll mew ka ñi colección del Museo de Anatomía mülelu miñche mapu. Monumento Histórico pigetuy 2015 mew Decreto Nº 549 mew.


Ngünechen ñi Küme Dungu Kolosense 1\nPablo ñi karta tati pu Kolosachengealu\nPablo wirilelfi tüfachi karta fey ti feyentulechi pu che mülelu Kolosa waria mew. Kolosa müley Efeso waria ñi tripawe antü püle. Pablo ñi kompañ, Epafra pingelu, wewpirkey ti werken dungu Kolosa waria mew, feymew kiñeke che mülelu Kolosa mew feyentuy engün Ñidol Jesus mew. Welu ti pu che feyentulu Jesus mew eluwi ñi feyentuafiel ti kake tripanche ñi kimeltun, feymew Pablo wirilelfi tüfachi karta tañi ngülamafiel femngechi ñi wiñotuael engün ti rüfngechi dungu mew ñi dew kimelelngeel.\nPablo wirifi tüfachi karta ayülelu am feyti feyentulechi pu kolosache ñi küme kimael Cristo ñi doy fütra püramyengen kom tati dewmael mew, feymew ti pu kolosache ñi newentuleael ñi mupiltun ta Cristo mew ka ñi llownoael kangelu kimeltun ka feyti ka tripanche ñi wimtun no rume.\n1 Iñche Pablo, Jesucristo tañi apostol Ngünechen ñi piel mew, kiñentrür tañi peñi Timotew iñchiw, 2 wirileluwpeyiñ tüfachi karta eymün pu peñi ka pu lamngen mülelu Kolosa waria mew tati rüf piwke mew inaniefilu ta Cristo ka koneltulelu Ngünechen ñi trokiñ pu che mew. Fey Ngünechen taiñ Chaw ka taiñ Ñidol Jesucristo* Kiñeke kuyfi wirin mew ngelay: “ka taiñ ñidol Jesucristo”. kelluaeymünmew ka kisu ñi küme tüngün nieaymün tamün mongen mew.\nPablo ñi ngillatuñmaniefiel tati pu feyentulelu\n3 Fey femngechi ngillatuyüm kom eymün mew, mañumkefiyiñ ta Ngünechen eymün mew, Ñidol Jesucristo tañi Chaw. 4 Fey iñchiñ ta nütramelngeiñ eymün tamün rume küme feyentulen ta Cristo Jesus mew ka tamün piwkeyefiel itrokom tati koneltulelu Ngünechen ñi trokiñche mew. 5 Fey ta famngechi femkeymün maneluwkülelu am eymün tüfeychi dungu mew tamün nielngeel ta wenu mapu. Eymün kimpaymün tüfachi maneluwün, allküfilu tati rüfngechi werken dungu, tati we kimelün montuluwün dungu. 6 Tüfachi werken dungu tamün wewpilelngeel fey tüfa ta amuley ñi llowngen kom mapu mew ka ti llowlu nietuy küme mongen, ka chumngechi femimün ta eymün feychi nütramelngelu eymün Ngünechen ñi piwkeyechen, fey rüf mew ngüneduamimün tamün mongen mew Ngünechen tamün piwkeyeetew. 7 Fey tüfachi dungu ta kimeltueymünmew taiñ sakin peñi Epafra. Kisu iñchiñ kiñentrür küdawkeiñ, fey iñchiñ mew† Kiñeke kuyfi wirin mew feypiley: “eymün mew”. Epafra ta rüf piwke mew poyekefi ta Cristo. 8 Kisu ta nütramelpatueiñmew tamün piwkeyechelen tati Lif Küme Püllü ñi kellun mew.\n9 Feymew feychi antü müten kimlu ta iñchiñ tüfeychi dungu, femkünulaiñ tamün ngillatuñmaniewafiel ta eymün, fey ngillatukefiyiñ ta Ngünechen femngechi kelluaeymünmew tamün fente küme kimafiel ta Ngünechen ñi ayükeelchi dungu fey ka kimelelaeymünmew itrofill kümeke kimün ka longkontukuafimün ta Ngünechen ñi dungu. 10 Fey ta famngechi femaymün ta kümeke dungu chumngechi feley ñi femael tüfey engün ta Ñidol mew feyentulelu, fey ka femngechi rumel tamün femael tüfeychi dungu kisu tañi tutekeetew, tamün inanieael itrofill kümeke dungu ka tamün doy küme kimafiel ta Ngünechen. 11 Ngillatukefiyiñ ta Ñidol, fey ñi fütra pepiluwün mew, tamün yafültukunieaetew. Fey ta famngechi mülele chem dungu rume eymün yafüngeaymün ka nieaymün ngenoafeluwün. Fey ayüwkülen 12 mañumafimün ta Chaw Ngünechen, tamün dullietew‡ Kiñeke kuyfi wirin mew feypiley: “taiñ dullietew”. femngechi tamün llowael kisu ñi wülaelchi fütra küme felen, tüfa tañi eluafiel ti pu che koneltulelu kisu ñi trokiñche mew.\n13 Ngünechen ta montuleiñmew weküfü ñi ngüneluwün mew, fey taiñ kiñewkületuael kisu ñi sakin Fotüm iñchiñ. 14 Fey Cristo ta kutrankawi iñchiñ taiñ kutrankawafel, fey Cristo ñi wütrulelchi mollfüñ mew§ Kiñeke kuyfi wirin mew ngelay: “Cristo ñi wütrulelchi mollfüñ mew”. montuleiñmew ka wiñoduamatueiñmew taiñ yafkan mew.\nKümelkawtuiñ ta Ngünechen iñchiñ Cristo ñi lan mew\n15 Ngünechen ta pengekelay, welu Cristo mew pengey ñi chumngen ta Ngünechen, fey kisu ñi Fotüm ta wünenngey, wüne mülekelu am kom tati dewmael mew. 16 Kisu mew ta Ngünechen dewmay itrokom tati mülelu wenu mapu ka nag mapu mew, tati pengekelu ka femngechi tati pengekenolu, ka femngechi fill weküfü fey ti nieyelu ngüneluwün, awtoridad ka pepiluwün. Itrokom dewmangey Cristo mew ka kisu ñi ngünenieafiel. 17 Cristo wünenküley itrofill tati mülelu mew ka Cristo mew küme ngüneniengey kom dungu, 18 ka femngechi ta Cristo longkoley kisu tañi trokiñche mew. Cristo mew llituy kom dungu, ka wünenngey kom tati wiñomongetulu mew tañi rumel mongeleael, fey ta famngechi Cristo wünenküley itrokom dungu mew. 19 Fey Ngünechen ayürkelu am ñi müleael ta Cristo mew kom ñi chumngen ta Ngünechen. 20 Ka femngechi Ngünechen ayürkey Cristo mew ñi müleael ta kümelkawtun itrokom ti mülelu tati dewmael ta mapu mew, ka wenu mapu mülelu, ka femngechi adkünuy ñi mületuael kümelkawtun ta Ngünechen mew Cristo ñi wütruelchi mollfüñ ñi duam ta kürus mew.\n21 Ka femngechi ta kuyfi mew eymün ka tripanche reke felekefuymün, tüfeychi wesake dungu tamün femkefel mew, kayñetukefuymün ta Ngünechen tamün piwke mew, 22 welu fewla elungeymün tamün kümelkawtuael ta Ngünechen eymün, Cristo tañi kutrankawün ka ñi lan mew. Fey tüfa famngechi femi tamün müleael ta eymün kisu mew, tamün lif mongenngeael ta kisu mew, ka tamün nienoael wesake mongen ka yafkan no rume, 23 welu fey tüfachi dungu mew feley tamün küme newentuleael ka yafüluwküleael ta mupiltun mew, tamün püntütripanoael tamün nieelchi maneluwün mew, tati werken montuluwün dungu tamün allküel mew. Fey tüfachi werken dungu tati dew kimelngelu itrofill püle ka kom mapu mew, fey iñche Pablo kelluken tañi wewpingeael tüfachi dungu.\nPablo werküngey tañi poyeafiel tati trokiñ feyentulelu\n24 Fey tüfa iñche ayüwken tüfeychi dungu mew tañi kutrankawkeel ta eymün mew, fey ta famngechi petu amuley ñi kutrankawkülen ta iñche ñi kuerpu mew iñche felelu am ñi kutrankawael Cristo tañi trokiñche ñi duam, fey eymün am ta Cristo ñi kuerpu reke felelu. 25 Ngünechen ta elkünuenew ñi poyeafiel tati trokiñ feyentulelu, fey ti yefaldungu ñi eluetew ta kisu, eymün tamün kümelkangeael, femngechi ta fente küme itrokom che kimelngeael ti werken dungu. 26 Tüfa feypin ürke: tati kimngekenofelchi dungu ta fütra kuyfi mew tati rupayechi tripantu mew Ngünechen tañi femngechi kimngekenofelchi dungu, welu fewla kimelngetuy tati feyentulelu Cristo mew. 27 Fey Ngünechen ayürkey ñi kimelelngeael tati pu judiu tuwünngenolu tati kimngekenofelchi dungu ñi fütra pepiluwünngen. Tati kimngekenofelchi dungu fey ta Cristo ürke, tati mülelu eymün mew, tamün maneluwkülemum tamün llowael fütra küme felen. 28 Iñchiñ wewpikefiyiñ ta Cristo, ngülamtuniekefiyiñ ka kimeltuniekefiyiñ itrokom che kom küme kimün mew, femngechi taiñ puwülafiel ta Cristo mew ñi lif mongenngen engün. 29 Fey tüfachi dungu mew ta küdawken kom tañi yafüluwün mew ka ti pepiluwün mew tañi eluetew ta Cristo.\n*1:2 Kiñeke kuyfi wirin mew ngelay: “ka taiñ ñidol Jesucristo”.\n†1:7 Kiñeke kuyfi wirin mew feypiley: “eymün mew”.\n‡1:12 Kiñeke kuyfi wirin mew feypiley: “taiñ dullietew”.\n§1:14 Kiñeke kuyfi wirin mew ngelay: “Cristo ñi wütrulelchi mollfüñ mew”.


Pu domo poyekefilu ta Jewba, ¿tukuwafuyngün ti Dispositivo Intrauterino tañi niepüñeñnoal?\nPu kristiana fütangelu, ¿tukuwafuyngün ti Dispositivo Intrauterino tañi niepüñeñnoal?\nKiduke pu kurewen müley ñi dullial (ngümintol) chem chumal, femngechi ñi tüngküleal tañi rakiduam. Feymu müley ñi ngüneduamal ñi chumken tati Dispositivo Intrauterino ka chem ngülam Biblia mu mülelu kelluafeyew ñi dullial.\nJewba feypifi ta Adan ka Eva: “Nieaymu rume fentren püñeñ. Apolfimün ta mapu”. Ka femngechi feypifi ta Noe ka tañi pu che (Génesis 1:28; 9:1). Welu ti Biblia feypilay iñchiñ taiñ inayafiel tüfa. Feymu kiduke pu kurewen müley ñi dullial chem femayngu, femngechi ñi adkünual tunten püñeñ nieal kam chumül ñi niepüñeñal ti domo. Fey, ¿chem müley ñi ngüneduamal engu?\nDullial ñi chem chumal tüfachi dungu mew, pu kristiano kurewen inakeyngün Biblia ñi ngülam. Feymu küpa nienole püñeñ, turpu angkanentupüñeñlayayngün. Tati küpa angkanentupüñeñlu, katrütufi ñi choyüngeal kiñe che. Tüfa inakelafi Biblia ñi feypin tati mongen ñi yamfalngen (Éxodo 20:13; 21:22, 23; Salmo 139:16; Jeremías 1:5). Fey, ¿chem feypiafuiñ kay ti Dispositivo Intrauterino mu?\nTi chillka La Atalaya 15 konchi septiembre 1979 mu, pagina 31 ka 32 ngüneduami tüfa. Feychi mu, epe kom pu Dispositivo Intrauterino kiñe plastico chemkün-ngefuy tukulelngekelu ti domo ñi niepüñeñnoal. Feychi chillka feypi ñi küme kimfalngenon tañi chumken ti Dispositivo Intrauterino. Fentren che adümuwkelu, feypikefuyngün ti Dispositivo Intrauterino ñi katrütukefiel ti fine ñi puwnoal ti ovulo mew ka ñi kon-noal fey mu. Fey ti fine kon-nole ovulo mew, ngelayafuy mongen.\nWelu kiñeke mu ngüneduamngey ti fine ñi konürpun tati ovulo mew. Tüfa tremafuy trompas de Falopio mew. Kafey puwafuy utero mu, welu ti Dispositivo Intrauterino eluñmalayafuy ti ovulo ñi müleal utero mu, fey niepüñeñlayafuy ti domo. Welu femngechi angkanentupüñeñafuy. Fey ti chillka feypi: “Tati kristiano küpa ayüwülkefilu ta Jewba, müley ñi küme ngüneduamal tüfa tañi kimal ñi kümen kam kümenon ti Dispositivo Intrauterino, femngechi ñi inayal Biblia tañi feypin tati mongen ñi yamfalngen” (Salmo 36:9).\nWelu tripalu tüfachi chillka 1979 tripantu mew ka fantepu mu, doy küme amuley ciencia ka medicina.\nFewla müley epu rume Dispositivo Intrauterino. Kiñe niey kofre, tüfa müna kimniengerpuy kiñeke tripantu kuyfi mew. Newe kuyfi, tripay kangelu Dispositivo nielu hormona. ¿Chumkey tüfachi epu chemkün?\nTati nielu kofre (T de cobre): chumngechi ngüneduampeiñ nga, tati Dispositivo Intrauterino katrütukey ti fine, fey ñi puwnoal ovulo mu. Ka ti kofre am wedañmafilu chi tati fine, ti Dispositivo Intrauterino nielu kofre apümkakefi ti fine * (inaduamnge ti kimal dungu). Kafey mülen mu ti Dispositivo Intrauterino, ti utero kaletukey.\nTati nielu hormona: tüfachi Dispositivo Intrauterino niey hormona, chumngechi ñi femken ti pastilla ñi niepüñeñnoal. Tüfa küdawkey tati kuyfike Dispositivo Intrauterino reke, welu kafey wülkey hormona ponwi utero mu. Feymu kiñeke domo mu tripakelay ti ovulo, ka rupalu tüfa, fine nielay chew ñi puwal. Kafey utero niey ñi takun ponwi mu, tüfa doy pichi rupay konkülen mu ti Dispositivo Intrauterino nielu hormona * (inaduamnge ti kimal dungu). Tüfa ka kellukey ñi püdpüdngeal ti merun reke mülelu epe puwkülelu utero mew, fey tüfa katrütukefi ti fine ñi kon-noal fey mu.\nChumngechi ngüneduampeiñ, ti utero kaletukey tüfachi epu Dispositivo Intrauterino ñi femken mu. Feymu kiñe domo mew tripale ti ovulo, ka konle ti fine fey mu, tüfachi ovulo eluñmangelayay ñi müleal utero mu. Femngechi angkanentungeafuy ti püñeñ we eluwlu ñi tremal. Tüfa ka rupayafuy pastillatule ti domo ñi niepüñeñnoal, femngechi feypikey pu cientifico. Welu ka feypikeyngün ñi epe rupakenon tüfa.\nFeymu feypingelayafuy ñi turpu kon-noal fine ti ovulo mu, ti domo niele ti Dispositivo Intrauterino nielu kofre kam nielu hormona. Welu chumngechi ñi küdawken ti Dispositivo Intrauterino, pu cientifico pengelkey ñi epe welulkakenon tüfa, feymu küdawngeafuy ti domo ñi niepüñeñal.\nKiñe kurewen poyekefilu ta Jewba ayüfule ti domo ñi tukuwal kiñe Dispositivo Intrauterino, müley ñi nütramkalelafiel ti doctor. Tüfa feypiafeyew chem Dispositivo tukuwafuy, chumngechi kümelkayafeyew ka wedalkayafeyew. Ti kurewen ngelay ñi eluwal kakelu che tañi feypiaetew chem chumal, ti doctor no rume (Romanu 14:12; Galata 6:4, 5). Kidutu ti kurewen müley ñi dullial, ka doyümayngu ayüwülafiel ta Jewba ka nieal lif rakiduam (ka ngüneduamafuymi 1 Timotew 1:18, 19; 2 Timotew 1:3).\n^ parr. 8 Kiñe chillka ñi entuel ti trokiñche küdawkelu ñi tremoleal pu che Inglaterra mu, feypi: “Tati Dispositivo Intrauterino doy nielu kofre, küme tripakey doy 99% kom rupa mu. Fey tüfa trapümngefule pataka domo nielu tüfachi chemkün, ka rupafule kiñe tripantu, küdawngeafuy ñi niepüñeñafel kiñe domo rume. Welu femngechi küme tripakelay tati Dispositivo müte nienolu kofre”.\n^ parr. 9 Rupalu am tüfa, pu doctor kiñeke mu feypikefingün ñi tukuwal tüfachi chemkün tati pu domo rume mollfükelu tañi kutranpütraken mu fill küyen, fütangelu kam fütangenolu rume.\nPu papeltukelu ñi ramtukeel, diciembre 2017